Srbija može mnogo toga izvući i naučiti iz trgovinskog partnerstva EU i Japana - European Western Balkans\nAutor EWB 28. 02. 2019. 01. 03. 2019.\nDrugi panel konferencije; Foto: ISAC fond\nBEOGRAD – Srbija će imati posredne koristi od trgovinskog sporazuma EU i Japana, ali tek nakon što postane članica EU moći će da koristi sve karte koje su tim sporazumom ponuđene, poručeno je danas na drugom panelu: “Japan i EU trgovinski sporazum, važnost za zemlje kandidate”, konferencije koju je organiziovao ISAC fond u saradnji sa Ambasadom Japana u Beogradu.\nJuniči Marujama, ambasador Japana u Republici Srbiji, otvorio je panel naglašavajući da su za Srbiju kao državu kandidata najvažnije investicione aktivnosti. Kako pregovori o investicijama još nisu gotovi između dve najveće svetske ekonomije, ambasador smatra da će u trenutku kada Srbija uđe u Evropsku uniju, dogovor na tom polju biti postignut. Japanske kompanije, koje Srbiju smatraju važnom interesnom zonom, time će postati još sigurnije, što će dovesti do povećanja investicija i tada će rezultati za Srbiju biti osetni.\n“Ukoliko je država kandidat usklađena sa zakonodavstvom Evropske unije, automatski je usklađena i sa trgovinskim sporazumom koji Evropska unija ima sa Japanom”, naglašava Marko Chirullo, predstavnik Evropske komisije. Tok dogovora sa Japanom bio je dug, ali ukoliko se pogledaju cifre, one obećavaju. Modernizacija i reforma zemalja kandidata, onog momenta kada bude gotova, postaće članice u okruženju gde su tranzicioni periodi ovog sporazuma gotovi. To podrazumeva da će koristi bescarinskih mera biti tada Srbiji neposredno dostupni.\nNa panelu je govorila i Tatjana Dinkić, šef radne grupe za poglavlje 30, u Ministarstvu trgovine, turizma i telekomunikacija. Kao maloj zemlji, bez slobodne trgovne Srbiji se uskraćuje da bude produktivna i konkurentna na tržištu. Prema rečima Tatjane Dinkić, Japan bi usled niske ekonomske saradnje sa Srbijom, koja je doduše u razvoju, jer velike japanske firme dolaze i investiraju, mogao to da iskoristi i preokrene u svoju korist, s obzirom da je Srbija geografski blizu EU, što bi za obe strane bilo značajno. Istaknuta je i važna činjenica da je Japan bilateralni najveći donor Srbije, posle Nemačke.\nSam kontekst u kome je ovaj sporazum potpisan je specifičan, s tim je saglasna i reč struke koja je na ovom panelu pripala dr profesoru ekonomije Aleksandru Miloševiću sa Fakultetu političkih nauka u Beogradu. Prema profesoru, EPA je jedinstven po tome što uključuje nove teme kao što su korporativno upravljanje, klimatske promene i regulatornu saradnju. Veoma je značajno u celokupunu analizu, smatra profesor, uključiti pitanje Bregzita. Bregzit bi smanjio tržište za japanska dobra i usluge, koje ovaj sporazum predviđa i uticalo bi na operacije japanskih kompanija.\nNa pitanje moderatora, koje sugestije je potrebno uputiti vladi, profesor smatra da je neophodno dati podršku Vladi, i akademska zajednica i civilno društvo, po pitanju pregovora sa Svetskom trgovinskom organizacijom. Neophodno je ukazati javnosti na značaj multilateralizma i koliko je takav pristup neophodan manjim državama, jer time izbegavaju asimetriju moći jer mogu da sklapaju saveze.\nUsvajanjem EU standarda, Srbija privlači investitore iz Japana\nPoslednji panel konferencije; Foto: ISAC fond\nTreći panel, pod nazivom “Pristupanje Srbije Evropskoj uniji i slučaj zatvorene ekonomske saradnje sa Japanom”, bavio se analizom koristi od primene Sporazuma o ekonomskom partnerstvu kao i koje konkretne koristi bi Srbija imala od te primene. Moderator ove sesije bila je Biljana Stepanović, urednica u magazinu „Nova ekonomija“.\nAndrej Frejzer, viši savetnik Micubiši korporacije, istakao je koliki je značaj globalnih lanaca vrednosti i važnosti izgradnje infrastrukture koja omogućava nove investicije. Napomenuo je da su kompanije iz Japana zainteresovane za dugoročno poslovanje u smislu međunarodnih standarda i da su kao poslovni partneri vrlo lojalni.\nFrejzer je ocenio da se međunarodni sistem investicija promenio otkad su se u njega uključile Kina i Indija. Prema njegovom mišljenju, Srbija ima specifičnu geografiju, okružena je sa osam država, sa teškim međusobnim odnosima, takođe nema pristup moru, što komplikuje njen ekonomski razvoj. Radi poboljšanja ekonomske pozicije Srbija mora da privuče investitore za ono što ima potencijala, a sa druge strane mora da zadovolji postojeće klijente.\nAdekvatnije je da se umesto termina četvrta industrijska revolucija koristi prva digitalna revolucija koja je upravo dešava u skokovima i da je neophodne iskoristiti sve njene prednosti, zaključio je Frejzer.\n„Japanske kompanije posluju na dva načina u Srbiji, odnosno prostor Srbije koriste kao proizvodnu bazu i kao menadžersko sedište za Balkan. Proces pridruživanja Evropskoj uniji Srbiji može doneti samo koristi jer će tako sprovesti reformske procese i primenjivati određene standarde, odnosno biće slična Evropskoj uniji, a samim tim će biti lakše japanskim investitorima da donesu poslovnu odluku da investiraju u Srbiji“, naveo je Goran Pekez, predsednik japanske poslovne asocijacije u Srbiji.\nPored toga, naveo je da su pridruživanje Evropskoj uniji i ekologija povezane stvari, naročito po pitanju standarda zaštite životne sredine, za koje je Japan lider u svetu. Pekez kao primere navodi ekološke automobile, ali i, tržište inovativnih lekova koje je razvijeno u Japanu, a može se proširiti i na Evropu.\nAna Toci, izvršna direktorka Veća stranih investicija u Srbiji, ocenila je da ispunjavanjem svih uslova koja zahteva proces evrointegracija, Srbija bi stvorila makroekonomsku stabilnost koja podrazumeva manje upliva države u tržište, manje kopucije, izgradnju adekvatne infrastrukture i kvalitetan ljudski kapital, jer sve to podrazumeva članstvo u Evropskoj uniji.\nOna smatra da pomoć koju Srbija dobija od Evropske unije nije samo u novcu već i u prenošenju iskustva, a sve to vodi privlačenju novih investitora i izvoz naših proizvoda u inostranstvo, jer tako ispunjavamo ekonomske standarde per se. Po njenom mišljenju, ključni izazov za Srbiju je prilagođavanje pravnih propisa sa pravnim tekovinama Evropske unije.\n„Nivo ekonomske razmene zavisi od visine dohotka i geografske udaljenosti, stoga nije čudno Srbija ima malu ekonomsku razmenu sa Japanom, kao i da se razmena posmatra u regionu Jugoistočne Evrope. Holandske i luksemburške kompanije su najveći uvoznici u Srbiju, odnosno da japanske kompanije ne investiraju direktno u Srbiju, već preko svoji tzv. ćerki firmi“, izjavio je Mihajlo Gajić, programski direktor u LIBEK-u.\nIstakao je da bi Srbija napredovala u ekonomskom smislu potrebna je vladavina prava, jer je to osnovni preduslov funkcionisanja države. Smatra da strane direktne investicije nisu motor ekonomije, već su to domaće kompanije, ali je udeo lokalnih investicija nizak, pa je ekonomska situacija u zemlji takva kakva jeste.\nAleksandar MiloševićAna TociAndrej FrejzerBiljana StepanovićGoran PekezJapanJuniči MarujamaMihajlo GajićTatjana Dinkić


Portal Sarajevo-RS.com - Obustava saobraćaja u Rogatici od 19:00 do 02:00 časa\nObustava saobraćaja u Rogatici od 19:00 do 02:00 časa\nPetak, 18 Avgust 2017 13:15\nU Rogatici će danas od 19.00 časova do sutra u 2.00 časa biti zabranjen saobraćaj za sva vozila na magistralnom putu u Ulici Srpske sloge. Saobraćaj u ovoj ulici, od raskrsnice kod Doma za starija lica „Sunce“ do raskrsnice kod „Razvojne banke“, biće zabranjen i sutra od 15.00 do nedjelje, 20. avgusta, u 2.00 časa, zbog održavanja aktivnosti povodom slave opštine Rogatica.\nZa vrijeme obustave, saobraćaj će biti preusmjeren na alternativne pravce, ulicama Đenerala Draže iz pravca Sokoca i Serdar Janka iz pravca Ustiprače, saopšteno je iz Auto-moto saveza Republike Srpske.\nSutra će na dijelu regionalnog puta Trebinje-Herceg Novi, od Aleksine Međe do mjesta Tuli u dužini 1.100 metara biti održana auto-slalom trka „Nagrada Trebinja 2017“ koja se boduje za Otvoreno prvenstvo Republike Srpske i Šampionat BiH.\nRadi nesmetanog održavanja ovog brdskog auto-slaloma, na dijelu od Aleksine Međe do Obodina biće privremeno obustavljen saobraćaj u periodima od 10.00 do 11.15, od 11.45 do 13.00 časova i od 13.15 do 14.00 časova.\nU vrijeme obustave saobraćaj će biti preusmjeren na alternativni putni pravac Trebinje-Vilusi-Morinj-Herceg Novi. S obzirom da je turistička sezona u punom jeku i da je riječ o veoma frekventnom putnom pravcu, iz AMS Republike Srpske pozivaju sve koji planiraju da putuju tom dionicom da putovanje planiraju u skladu sa najavljenim privremenim obustavama saobraćaja.\nU toku su radovi na izgradnji vijadukta „Mahovljani“ na auto-putu Banjaluka-Doboj zbog čega je petlja „Mahovljani“ zatvorena za saobraćaj, a vozači mogu koristiti petlju „Aleksandrovac“.\nSaobraćaj se odvija u oba smjera sa ograničenjem brzine kretanja vozila do 20 i do 40 kilometara na sat, a moguće su i povremene obustave saobraćaja zbog izlaska građevinske mehanizacije na put.\nRadi postavljanja led markera u tunelima „Laktaši“ i „Klašnice“ na auto-putu Gradiška-Banjaluka izmijenjen je režim odvijanja saobraćaja.\nZbog radova na izgradnji vijadukta na dionici magistralnog puta Nova Topola-Klašnice, na lokalitetu Mahovljanske petlje, od 23.00 do 5.00 časova dolazi do obustava saobraćaja u maksimalnom trajanju do 30 minuta, najviše četiri puta tokom ovog perioda.\nIzmijenjen je režim odvijanja saobraćaja na magistralnom putu Klašnice jedan-Prnjavor, zbog regulisanja ulaza i izlaza na magistralni put vozila gradilišta, koja su angažovana na izgradnji auto-puta Banjaluka-Prnjavor, u periodu od 7.00 do 19.00 časova.\nPoslednji put izmenjenoPetak, 18 Avgust 2017 13:27\nViše iz ove kategorije « Sunčano i toplo uz dnevni razvoj oblaka Svježe i oblačno vrijeme tokom dana »


Seniori - Podaci o igracu\n12/06/1983 Mesto rodjenja: Beograd nacionalnost: SRB KARIJERA\nRođen je u Beogradu, svoje prve košarkaške korake načinio je u mlađim kategorijama Partizana. Put ka bavljenju profesionalnom košarkom odveo ga je u Kraljevo. U ekipi Sloge je proveo jednu sezonu, kada ga je primetio Zmago Sagadin i doveo nazad u Beograd, ovoga puta u Crvenu zvezdu.\nVuk je u Crvenoj zvezdi proveo četiri uspešne sezone, sa kojom je osvojio dva Kupa Radivoja Koraća. Navijači Zvezde i dalje pamte njegove fantastične trojke na završnom turniru kupa 2004. godine kojima je doneo trofej u vitrinu Crvene zvezde. U tom periodu ostao je u srcima navijača kao igrač koji uvek daje sve od sebe, kao pravi primer drugima i time je zaslužio kapitensku traku. Nakon perioda u crveno-belom, odlazi u Španiju, u ekipu Fuenlabrade. Posle prve uspešne sezone, koju je pratio i poziv u reprezentaciju, usledila je druga gde je sa promenom trenera Vukova minutaža bila znatno manja. Na kraju te sezone dobio je poziv Ace Petrović da se vrati, tamo gde mu je po njegovim rečima najlepše, u Crvenu zvezdu.\nNakon Zvezde, ostaje u Srbiji i svojim iskustvom predvodio je ekipu FMP-a do prvog mesta u KLS. Nakon te sezone put ga ponovo dovodi kući, u Zvezdu. Na početku sezone 2011/2012, Vuk je zbog probelma sa kolenom morao na operaciju koja ga udaljava van terena gotovo čitavu sezonu. Mnogi su mu predviđali i kraj karijere, ali kada je na ispitu borbenost i karakter Radivojevića, Vuk je uvek pobednik. Vratio se u završnici domaćeg prvenstva i u meču protiv Vojvodine u Pioniru dobio je veliko priznanje. Naime, Radivojević je ušao u ''klub 10'' igrača sa najviše nastupa u crveno-belom dresu.\nVuk se trudi da svo svoje slobodno vreme posveti porodici, koja mu je po njegovim rečima najveća podrška i oslonac. Obožava da se igra sa ćerkom, a poneki slobodan trenutak ugrabi da igra omiljenu igricu PES. reprezentacija\n2007. Reprezentacija Srbije (14. mesto na evropskom prvenstvu u Španiji)\n2004. Kup Radivoja Koraća sa Crvenom zvezdom\n2006. Kup Radivoja Koraća sa Crvenom zvezdom - VESTI ZA IGRAČA -\n04.09.2012Zvezda remizirala sa Karšijakom\n26.08.2012Zvezda i Sloga složno za Tamaru\n23.08.2012Pobeda na startu\nVrh stranice SPONZORI


Klijentima koji imaju manje pošiljke robe, koje ne zauzimaju ceo kontejner ili tovarni prostor kamiona, Agent Plus Grupa nudi uslugu zbirnog transporta. Tako se izbegava uvoz ili izvoz robe u količini većoj od realno potrebne i umanjuju troškovi skladištenja i logistike.\nZbirni transport predstavlja pružanje usluge transporta gde se na jednom mestu konsoliduju sve pošiljke koje se otpremaju zajedno najadekvatnijim vidovima transporta.\nKlijenti imaju mogućnost da prema sopstvenim potrebama i dinamici poslovanja zahtevaju transport njima odgovarajuće količine robe, a Agent Plus Grupa će prema propisanim procedurama organizovati i vršiti transport robe uz mogućnost skladištenja i dodatnih usluga carinskog posredovanja, a potom robu dostaviti na krajnju destinaciju uz optimizaciju svih troškova i vremena isporuke.\nOvaj metod je maksimalno efikasan po pitanju troškova jer klijenti plaćaju samo prostor koji je pošiljka zauzela.\nZbirni prevoz Agent Plus Grupa obavlja iz svih delova sveta do željenih krajnjih destinacija. Sopstvenim nedeljnim direktnim servisom pod nazivom “Balkan LCL Express” vrši prevoz robe sa Dalekog Istoka, Australije i Okeanije, dok iz Evrope organizuje dnevne polaske.\nZbirni transport bez pretovara do Evrope\nAgent Plus organizuje prevoz zbirnih kontejnerskih pošiljki (LCL) sa Dalekog Istoka sopstvenim direktnim servisom pod nazivom Balkan LCL Express.\nServis obezbeđuje veću sigurnost robe tokom transporta, kraće vreme putovanja i stalni monitoring za transport robe iz više od 20 zemalja.\nZa druge destinacije, kao i kada je u pitanju izvoz, a u skladu sa potrebama klijenata, roba se transportuje posebnim servisima koje karakteriše najkraće tranzitno vreme i optimalna cena.\nTransport zbirnih pošiljki je veoma popularan i masovan način dopreme robe manjeg gabarita, limitiranih količina ili probnih uzoraka, bilo da se radi o zbirnim kontejnerskim pošiljkama (LCL-Less than Container Load) ili o zbirnim kamionskim pošiljkama (LTL-Less than Truck Load).\nU oba slučaja prednosti su brža doprema robe, značajno niža cena prevoza, kao i izbegavanje uslova vezanih za minimalnu količinu koju prevoznik prihvata na transport.


Scaparrotti: Balkan glavna meta ruskog malignog utjecaja | Autonomija\nScaparrotti: Balkan glavna meta ruskog malignog utjecaja\nZapovjednik združenih snaga NATO-a za Evropu govorio je pred Komitetom za oružane poslove američkog Senata\nZapovjednik združenih snaga NATO-a za Evropu, američki general Curtis Scaparrotti, izjavio je da je sigurnosna situacija na Balkanu veoma „krhka“ i da je regija glavna meta ruskog „malignog“ utjecaja.\n„Očekuju se pregovori Kosova i Srbije o normalizaciji odnosa i postizanju trajnog rješenja, primjenjivog za obje strane. Rusija ‘pothranjuje’ regionalnu neodrživost u naporima da spriječi Balkan u postizanju napretka u euroatlantskim integracijama“, rekao je Scaparrotti u obraćanju pred Komitetom za oružane poslove američkog Senata.\nPodrška Rusije Srbiji\nKako prenosi servis Radija „Slobodna Evropa“ na albanskom, Scaparrotti je istakao da se Rusija protivi nezavisnosti Kosova i da je cilj njene političke, ekonomske i vojne podrške Srbiji zadržavanje utjecaja nad Beogradom.\n„Snage NATO-a na Kosovu (KFOR), koje čini 3.500 pripadnika vojski članica Alijanse, imaju značajnu ulogu u održavanju sigurnosti i stabilnosti u regiji“, dodao je on.


Mapa puta za eliminaciju dečijeg rada - Centar za socijalnu politiku\nVesti - Mapa puta za eliminaciju dečijeg rada\nCentar za socijalnu politiku, u saradnji sa Međunarodnom organizacijom rada u Srbiji, održao je konferenciju na kojoj je predstavljen predlog Mape puta za eliminaciju dečijeg rada uključujući njegove najgore oblike, za period od 2018. do 2022. godine. Mapa puta je dokument koji obuhvata aktivnosti kojima se utiče na efikasniju prevenciju i otklanjanje posledica zloupotrebe dečijeg rada. Dokument je usaglašen kroz konsultativni proces ključnih aktera: ministarstava, nacionalnih tela i saveta, socijalnih partnera i organizacija civilnog društva, koji je realizovan u periodu od avgusta do polovine novembra 2017. godine.\nKompleksnost fenomena zloupotrebe dečijeg rada zahteva dodatni napor da se postojeće politike, zakoni i planovi različitih aktera stave u okvir koji bi omogućio efikasnije i svrsishodnije delovanje u zaštiti dece, prevenciji i suzbijanju zloupotrebe dečijeg rada.\nKonferenciju su otvorili prof. dr Slavica Đukić Dejanović, ministarka bez portfelja zadužena za demografiju i populacionu politiku i predsednica Saveta za prava deteta, Karla Herši, stalna koordinatorka Ujedinjenih nacija u Srbiji, Suzana Paunović, direktorka Kancelarije za ljudska i manjinska prava, Jovan Protić, nacionalni koordinator Međunarodne organizacije rada u Srbiji, i Žarko Šunderić, direktor Centra za socijalnu politiku. U radu konferencije su učestvovali predstavnici institucija, organizacija civilnog društva, lokalnih samouprava, socijalnih partnera i međunarodnih organizacija.\nProces izrade Mape puta realizovan je kroz projekat Međunarodne organizacije rada Angažovanje i podrška na nacionalnom nivou za smanjenje pojave zloupotrebe dečijeg rada, koji je finansijski podržan od strane Ministarstva rada Sjedinjenih Američkih Država. Projekat se realizuje u okviru Programa dostojanstvenog rada za Republiku Srbiju za period 2013-2017. godine, čiji je nosilac Međunarodna organizacija rada u saradnji sa Ministarstvom za rad, zapošljavanje, boračka i socijalna pitanja.


Da li je vreme za diskretnu diplomatiju i sporazume između SAD i Rusije o konceptu bezbednosti Evrope – analiza razmenjenih dokumenata – FORST\nŠpanske novine El Pais objavile su dokumente (koje je američki Stejt department potvrdio kao autentične) prema kojima NATO i SAD odbijaju da garantuju da Ukrajina nikada neće postati deo NATO alijanse. Ta garancija je jedan od zahteva Rusije za deeskalaciju krize u Ukrajini.\nSjedinjene Države i NATO su odbili potpisivanje bilateralnog sporazuma o bezbednosti u Evropi sa Rusijom i zatvaranje vrata budućem ulasku Ukrajine u NATO savez. To su bila dva glavna zahteva koje je iznela Moskva da se kriza u Ukrajini okonča u trenutku maksimalne napetosti između Rusije i Zapada. Nasuprot tome, i Vašington i NATO alijansa nude Putinu pregovore o razoružanju i merama izgradnje poverenja na različitim forumima – kao što su Organizacija za evropsku bezbednost i saradnju (OEBS), Dijalog o strateškoj stabilnosti između SAD i Rusije i NATO-Ruski savet čiji je uspeh uslovljen početkom deeskalacije ruske vojne pretnje Ukrajini.\n„Uzimajući u obzir značajno, ničim izazvano, neopravdano i tekuće nagomilavanje ruske vojske oko Ukrajine, pozivamo Rusiju da odmah deeskalira situaciju na proverljiv, blagovremen i trajan način“, navodi NATO. „Stav vlade Sjedinjenih Država je da se napredak po ovim pitanjima može postići samo u okruženju deeskalacije u odnosu na preteće akcije Rusije prema Ukrajini“, upozorava Vašington.\nRuske vlasti su zahtevale pismeni odgovor na njihov predlog za potpisivanje sporazuma kojim su Moskvi date bezbednosne garancije u vezi sa širenjem NATO-a na istok. Moskva je čak uključila nacrt hipotetičkog sporazuma. Odgovor su bila dva teksta: jedan pod naslovom „Poverljivo/Rusija“ (koji se sastoji od uvoda, sedam tačaka i nekoliko kratkih zaključaka) od strane Vašingtona i drugi, pod naslovom „NATO-Rusija ograničeno” (sa 12 odeljaka), iz NATO saveza. Tekstovi u velikoj meri obuhvataju (iako u mnogo detaljnijoj formi) poruke koje su zapadni lideri javno preneli Kremlju. SAD i NATO su koordinirali svoje odgovore, koji su komplementarni, ali sadrže neke razlike.\nGlavna razlika između oba teksta je u tome što je Vašington spreman da razgovara o konceptu „nedeljivosti bezbednosti“, koji je OEBS odobrio na svom samitu u Nur-Sultanu u Kazahstanu 2010. Moskva je ovo uključila u prvi član svog nacrta sporazuma, koristeći ovaj princip za tvrdnju da bi eventualni ulazak Ukrajine u NATO uticao na njenu bezbednost. U tekstu iz Vašingtona se upozorava da SAD ne deli rusku tačku gledišta i napominje da se koncept nedeljivosti bezbednosti „ne može posmatrati izolovano“. Čak i tako, SAD izražava spremnost da se pozabavi „odgovarajućim tumačenjima“ istih. I ističe se da su „Sjedinjene Države i Rusija takođe ponovo potvrdile inherentno pravo svake države učesnice da bude slobodna da izabere ili promeni svoje bezbednosne aranžmane, uključujući ugovore o savezu“.\nDokument iz Vašingtona od početka jasno pokazuje da SAD „nastavlja da čvrsto podržava politiku otvorenih vrata NATO-a“, i stoga ne isključuje buduće uključivanje Ukrajine ili Gruzije u Alijansu. I pojašnjava da u svakom slučaju, ovim pitanjem treba da se bavi Savet NATO-Rusija (NRC). Tekst NATO-a takođe jača njegovu politiku otvorenih vrata i podvlači pravo svih država da izaberu svoje sporazume u smislu bezbednosti „bez spoljnog mešanja“.\nMoskva tek treba da pošalje pisani odgovor, ali saveznički izvori kažu da je Rusija pozvala Sjedinjene Države i NATO da ujedine svoje odgovore i da NATO pristane na diskusiju o konceptu „nedeljivosti bezbednosti“, kao što su SAD učinile.\nAmerički državni sekretar Entoni Blinken i ruski ministar spoljnih poslova Sergej Lavrov imali su juče prvi telefonski kontakt otkako su SAD i NATO poslali svoje odgovore Moskvi. Blinken je, prema portparolu Stejt departmenta, preneo Lavrovu svoju spremnost da nastavi sa „značajnom“ razmenom predloga o bezbednosti, dok je njegov ruski kolega rekao da će obojica prihvatiti nastavak dijaloga. „Videćemo šta će biti“, rekao je on ruskoj televiziji.\nU vezi sa Ukrajinom, Bajdenova administracija nudi Rusiji „recipročne mere transparentnosti zasnovane na uslovima“ prema kojima bi se Rusija i SAD složile da se „uzdrže od raspoređivanja ofanzivnih kopnenih raketnih sistema i stalnih snaga sa borbenom misijom na teritoriji Ukrajine”. Takođe, Vašington objavljuje svoj predlog da se konsultuje sa Kijevom.\nOvi sporazumi o međusobnom poverenju, zajedno sa paktovima o razoružanju, dva su ključa tekstova koje su poslali Vašington i Alijansa. Američki dokument počinje da navodi da su SAD „spremne da rade na postizanju razumevanja sa Rusijom o bezbednosnim pitanjima od interesa zajedno sa našim transatlantskim saveznicima i partnerima“. I izlaže niz pitanja o kojima su SAD „spremne da razgovaraju o recipročnim obavezama ili akcijama“ i forumima na kojima bi se njima trebalo obratiti. SAD navode da su spremne da se pozabave ovim procesom „u dobroj nameri“, dok Putinu zameraju što je rasporedio više od 100.000 vojnika na granici sa Ukrajinom, što je okupirao poluostrvo Krim i podsticao sukob u Donbasu (istočni region Ukrajine, uglavnom ruskog govornog područja).\nVašington se žali da je u svom nacrtu sporazuma o bezbednosti u Evropi „Rusija postavila određene zahteve koji potkopavaju principe na koje se Rusija obavezala u prethodnim dokumentima“. „Imperativ je“, nastavlja se, „da se diskusije odvijaju na osnovu osnovnih temeljnih dokumenata o evropskoj bezbednosti“, kao što su Helsinški završni akt, Osnivački akt NATO-Rusija i Pariske i povelje Ujedinjenih nacija, „ koji obuhvataju principe suvereniteta, teritorijalnog integriteta i pravo svake države da bira svoje bezbednosne sporazume i saveze […]“.\nOgraničenje na rakete\nBrojni predlozi SAD podrazumevaju ograničenja na rakete koja bi mogla kulminirati novim sporazumima o razoružanju. Vašington je rekao da je spreman da započne bilateralne razgovore sa Rusijom o kontroli raketa kratkog i srednjeg dometa i njihovih lansera, iako kritikuje kršenje Sporazuma o nuklearnim snagama srednjeg dometa sa proizvodnjom i razmeštanjem raketa SSC-8 i drugih sistema. Vlada SAD ponovo potvrđuje svoju posvećenost novom START sporazumu za interkontinentalne rakete, koji je na snazi do 2026. godine, ali predlaže uključivanje novih lansera, nestrateškog naoružanja i neraspoređenih nuklearnih bojevih glava u taj sporazum. Štaviše, predlaže se „da se odmah počne sa razgovorima o narednim merama za Novi START“, i raspravama o tome kako bi budući dogovori „uključivali svo nuklearno oružje SAD i Rusije“. Dokument pokazuje zabrinutost Vašingtona i njegovih saveznika s obzirom na napore Rusije da diverzifikuje i poveća svoj nuklearni arsenal, razvije nove interkontinentalne rakete i rasporedi dvostruke i nestrateške rakete u blizini granica NATO-a.\nJedan od najnovijih predloga je ponuda Rusiji „transparentnog mehanizma“ za proveru odsustva krstarećih raketa Tomahavk, koje su u stanju da stignu do ruske teritorije, u bazama protivraketnog štita NATO-a u Rumuniji i Bugarskoj i u kojima se nalazi sistem Aegis. Zauzvrat, Vašington poziva na identičan pristup sa dve baze za lansiranje raketa po svom izboru na ruskoj teritoriji. Moskva je predložila ograničavanje razmeštanja raketa kratkog i dugog dometa i izrazila zabrinutost zbog činjenice da bi baze protivraketnog štita u Rumuniji i Bugarskoj mogle da smeste rakete Tomahavk.\nS obzirom na nelagodnost Evropske unije zbog njenog isključenja iz ovih pregovora, Sjedinjene Države garantuju da će sa svojim saveznicima razgovarati o svim pitanjima koja utiču na bezbednost Evrope.\n(El Pais, Popular Front)


Počelo rješavanje vodosnabdijevanja viših dijelova Česme\nNaslovna/Banjaluka/Počelo rješavanje vodosnabdijevanja viših dijelova Česme\nGradska uprava intenzivirala je aktivnosti na rješavanju višedecenijskog problema nedostatka vode viših dijelova naselja Česma, kako bi se omogućilo stabilno vodosnabdijevanje stanovnika u ovim dijelovima grada.\nPrema planu, ove godine radiće se prva faza ovog projekta, što podrazumijeva izgradnju velikog rezervoara za najviše djelove naselja, odnosno Česmu 4 i cijeli podsistem.\nZa ovaj posao, procijenjene vrijednosti oko 400.000 KM, danas je raspisan tender za izbor izvođača radova.\nKako su pojasnili u nadležnom Odjeljenju za komunalne poslove, u naselju Česma je omogućeno vodosnabdijevanje potrošača koji pripadaju prvoj i drugoj zoni vodosnabdijevanja ali ne i viših djelova odnosno treće i četvrte zone.\n– Da bi se riješilo snabdijevanje potrošača na višim zonama potrebno je izgraditi sistem koji bi snabdijevao potrošače do 400 metara nadmorske visine. Prva faza u izradi ovog sistema je izgradnja rezervoara kapaciteta 500 kubnih metara u četvrtoj visinskoj zoni – naveli su iz odjeljenja.\nU narednoj fazi, odnosno tokom iduće godine, nakon izgradnje elemenata primarne slijedi izgradnja sekundarne mreže vodosnadbijevanja i rješavanje problema za korisnike mreže u trećoj i četvrtoj visinskoj zoni.\nPodsjećamo da je u Česmi 2, početkom avgusta, počela gradnja vodovoda u dužini od 850 metara, a radovi su povjereni preduzeću „Hidrosplet“.\nU tehničkom smislu, riječ je o zamjeni sistema javnih česmi normalnim snabdijevanjem i prelaskom sa jedne na drugu liniju, kako bi se obezbijedilo pouzdano snabdijevanje vodom stanovništa koje je do sada bilo problematično.\nGradska uprava izgradnja\nBanjaluka: Rođeno je 9 beba, 7 djevojčica i 2 dječaka\nSve više migranata želi azil u Banjaluci\nDanas je Sveti Stefan Vjetroviti: Narod ga poštuje i plaši ga se!\nGradska uprava: Od taksi i naknada 34 miliona KM\nKanalizacija, vrtić i igralište za mještane Starčevice (FOTO)\nPočinje gradnja 14 kilometara vodovoda


Fereti - Esteli\nPonedeljak, 06/04 - Fudbal, Nikaragva, Primera Division\n06/04Walter Ferreti vs Real Estelí1X2tip: 2\nJedan od poslednjih mečeva 14. kola prve lige Nikaragve nam donosi duel između Feretija i Estelija. Meč između ove dve ekipe je zakazan za jedan sat iza ponoći.\nMožda su fudbaleri Feretija mogli i više u dosadašnjem delu Klausure. Naime, ova ekipa se trenutno nalazi na sredini tabele, preciznije na petom mestu, pošto je poznato da prva liga Nikaragve broji samo deset klubova. Na poslednjih pet mečeva Fereti igra poprilično loše, a u tom periodu su ostvarili samo jedan trijumf i čak četiri poraza. U prošlom kolu je ova ekipa poražena na gostovanju kod Diriangena, dok su ipak pre toga slavili i to na svom terenu protiv šestoplasirane Činandege kada je bilo više nego ubedljivih 7:0. Ipak, pre toga su fudbaleri Feretija doživeli tri vezana poraza zbog čega se i nalaze na sredini tabele.\nŠto se tiče Estelija, sigurno je da će se fudbaleri ove ekipe do samog kraja šampionata boriti za titulu šampiona Nikaragve i to sa ekipom Managve koja se u ovom trenutku nalazi na prvom mestu na tabeli uz dva boda viška u odnosu na drugoplasirani Esteli. Inače, ova ekipa igra sjajno u poslednje vreme pa su tako na pet poslednjih susreta ostvarili četiri pobede i samo jedan remi, a zanimljivo da se taj remi desio upravo u prošlom kolu kada su na gostovanju kod upravo Managve remizirali, a taj meč je završen rezultatom 1:1. Pre toga je Esteli vezao čak četiri trijumfa, na kojima su primili samo jedan gol, što je svakako sjajan podatak.\nFereti na svom terenu igra toplo-hladno, i uglavnom nakon pobede dožive poraz. U prošlom meču pred svojim navijačima Fereti je odigrao svoj najbolji meč u ovom šampionatu pošto su postigli čak sedam golova Činandegi. Ipak, u goste im dolazi Esteli koji igra fenomenalno u poslednje vreme zbog čega mu i dajemo prednost u ovom susretu i predlažemo vam da odigrate 2 koju kladionica Bet365 plaća sa kvotom 2.19.


Internet kampanja u cilju zaštite kulturnog blaga na Kosovu\nBeta 26. oktobra 2015. 14:25\nDirektor Kancelarije za Kosovo i Metohiju Marko Đurić izjavio je danas da će Srbija omogućiti da srpski narod na Kosovu opstane i očuva srpske svetinje, neguje tradiciju, kulturu i duhovnost.\n„Kao država ćemo učiniti sve da pomognemo našem narodu, ne samo da fizički opstane, nego i da kroz kulturu stvaralaštvo, školu i duhovnost pruža ono što je našem narodu pružao kroz sve vekove, a to je njegov koren“, rekao je Djurić na sajmu knjiga.\nDjurić je najavio da će Kancelarija za KiM i Vlada Srbije narednih meseci okupiti dobrovoljce, volontere koji će na internetu širiti istinu o srpskom nasleđu i duhovnosti, ali i istinu o onome što se dešava na Kosovu.\nKampanja će, kako je rekao, biti vođena po uzoru na one koje se vode u Izraelu i zemljama sa sličnim problemima, jer je važno da ceo svet čuje šta se dešava na Kosovu.\nĐurić je rekao da će kampanja biti odgovor na „plaćene odrede internet ratnika koji prekrajaju biće i duh srpskog naroda“.\nĐurić je otvorio štand Kancelarije za Kosovo i Metohiju na Međunarodnom beogradskom sajmu knjiga na kome je predstavljeno 40 naslova čiju je štampu pomogla Vlada Srbije, a koji kako je rekao predstavljaju deo mozaika stvaralaštva srpskog naroda.\nOtvaranju štanda prisustvovali su predstavnici diplomatskog kora, kojima se Đurić obratio porukom da Kosovo ostaje „koren i duša Srbije“ i uz podsećanje na borbu koju Srbija vodi kako bi srpečila ulazak Kosova u Unesko.\nU umetničkom programu učestvovali su članovi Kulturno-umetničkog društva „Kopaonik“ iz Leposavića i đaci Muzičke škole iz Stanišora, čiji je solista Velibor Petrović pre dva dana kod Gnjilana izboden u napadu ekstremista.\nDjurić je posetio i štand Javnog preduzeća Mreža Most, na kojem posetioci Sajma mogu da saznaju nesto o radu srpskih medija koji su deo te mreže – TV Most iz Zvečana, RTV Puls iz Šilova, Radio Gračanica i Radio Kosovska Mitrovica.\nPrema njegovim rečima, srpski mediji iz pokrajine treba da „uvuku“ javnost cele Srbije u kosovsko-metohijsku svakodnevicu srpskog naroda.\n„Samo na taj način, naša zemlja i narod, mogu disati kao jedan, možemo biti umreženi, povezani i postići sadejstvo i zajedničku akciju koji su potrebni da budemo uspešno društvo, a posebno uspešni u zaštiti naših nacionalnih interesa, zaštiti Kosova i Metohije“, dodao je Đurić.


"Bonske ovlasti su u rukama naroda BiH" - Klix.ba\n"Bonske ovlasti su u rukama naroda BiH"\n28.1.2010. u 13:08\nNa poziv Liberalno demokratske stranke Bosne i Hercegovine (LDSBiH) u BiH je danas doputovala šestočlana delegacija parlamentarne grupe liberalnih demokrata iz Evropskog parlamenta (ALDE) s glasnogovornicom ALDE za pitanja BiH Sarah Ludford na čelu.\nDelegacija je, po riječima predsjednice LDSBiH Lamije Tanović, u BiH doputovala da bi se informirala o trenutnoj situaciji u zemlji.\n"ALDE je po jačini treća grupa u Evropskom parlamentu te su kao dio parlamentarne većine direktno uključeni u kreiranje politike i vođenja procesa u EU", kazala je Tanović na konferenciji za novinare u sarajevskom hotelu Evropa.\nLudford je istakla da je ALDE najprogresivnija parlamentarna grupa koja zagovara proširenje Evropske unije te da je BiH ostvarila napredak u odnosu na prošlu godinu u smislu približavanja EU.\n"ALDE podržava BiH na njenom putu ka integriranju u EU, ali narod ove zemlje mora shvatiti da su "bonske ovlasti" u njihovim rukama. Narod mora preuzeti stvar u svoje ruke i na slijedećim izborima izabrati lidere koji će zaokružiti proces ulaska u EU", kazala je Ludford.\nPredstavnicima medija obratio se i član delegacije, slovenski parlamentarac u Evropskom parlamentu Jelko Kacin koji nije želio precizirati datum kojeg bi BiH mogla dobiti liberalizaciju viznog režima, ali je istakao da je ALDE grupa postavila cilj da to bude prije obilježavanja 15. godišnjice srebreničke tragedije.\n"Mi lobiramo za BiH i "lomimo ruke" parlamentarcima, ali na BiH je da ispuni sve uvjete iz Mape puta", poručio je.\nDodao je da smatra da nema direktne veze između promjene Ustava BiH i liberalizacije viznog režima, ali da nakon presude Evropskog suda za ljudska prava u slučaju "Finci i Sejdić" svima u BiH "treba biti jasno da postojeći Ustav nije na evropskom nivou".\nDelegacija ALDE boravit će u BiH dva dana u toku kojih će se sastati s premijerima oba entiteta Mustafom Mujezinovićem i Miloradom Dodikom, predsjedavajućim Vijeća ministara BiH Nikolom Špirićem, članovima Predsjedništva BiH Harisom Silajdžićem i Nebojšom Radmanovićem, parlamentarcima BiH te drugim dužnosnicima BiH i predstavnicima međunarodnih organizacija.


Ostaće nešto lepo iza nas - Kosovo 2.0\nOstaće nešto lepo iza nas\nPiše Valmir Mehmetaj - 01.03.2017\nDa li je Kosovo napredovalo u očuvanju kulturnog nasleđa?\nKosovo 2015. nije uspelo da se učlani u Organizaciju Ujedinjenih nacija za obrazovanje, nauku i kulturu (Unesko). Ipak, krajem ove godine će se ponovo pojaviti prilika za apliciranje za članstvo, a ukoliko to ne bude ove godine, onda će se u neko dogledno vreme sigurno pružiti prilika za to.\nDok se ranije smatralo da su mesta kulturnog masleđa glavni fokus ove organizacije, ona, u stvari, više ulaže u nauku i obrazovanje. Uprkos tome, političko bojno polje zbog kosovskog članstva u ovoj organizaciji je bilo (ali će i dalje, verovatno, biti) van okvira kulturnog nasleđa.\n"Iako je članstvo u Unesku dobrodošlo, sve dok ne stignemo tamo -- Kosovo bi trebalo da pokušava da primeni standarde i vrednosti te organizacije."\nVlada Srbije je za vreme kampanje 2015. naglašavala nemire, posebno one 2004, kada je određeni broj pravoslavnih crkava vandalizovan, kao jasne motive zbog kojih Kosovo ne bi trebalo da bude primljeno u Unesko. Primanje Kosova u Unesko ne bi samo bilo priznanje Kosova kao nezavisne države, već bi i sve odgovornosti i obaveze za sva kulturna blaga stavilo pod nadležnost Kosova.\nBez obzira na buduće aplikacije za pristupanje Unesku, članovi civilnog društva koji su stručni u oblasti kulturnog nasleđa izjavljuju da, iako je članstvo dobrodošlo, sve dok ne stignemo tamo — Kosovo bi trebalo da pokušava da primeni standarde i vrednosti te organizacije.\nS tim na umu, K2.0 se bavi pokušajima da se unaprede standardi očuvanja kulturnog nasleđa na Kosovu, otkako Kosovo nije uspelo da bude primljeno u Unesko 2015.\nVladine akcije: strategije, zakoni i liste\nKao dužnost da se pobrine za objekte kulturnog nasleđa, vlada je konačno odobrila Nacionalnu stragiju za kulturno nasleđe za period 2017-2027, što je strategija sa tri glavna cilja.\nPrvo, strategija ima za cilj da uspostavi pravni i institucionalni sistem zaštite predmeta kulturnog nasleđa. Drugo, strategija cilja da sprovede integrisani pristup zaštiti, ujedinjavajući razne vladine institucije odgovorne za kulturno nasleđe pod jedan jedinstveni pristup. Treće, strategija naglašava potrebu za edukacijom i promocijom vrednosti kulturnog nasleđa građanima i potrebu za podizanjem svesti o važnosti tog nasleđa.\nSalji Šoši je direktor kosovske kancelarije Kulturnog nasleđa bez granica (KNG), nevladine organizacije koja je aktivna već 15 godina i koja je najglasnija po pitanju kulturnog nasleđa. Šoši je učestvovao u radu radne grupe koja je sačinila nacrt nacionalne strategije.\nOn kritikuje sadržaj navedene strategije kao nešto što je uveliko pozajmljeno od sličnih dokumenata sprovedenih u drugim zemljama i smatra da je ova strategija preambiciozna za Kosovo. “Moje mišljenje nije uzeto u obzir, da bi dokument trebalo da bude jednostavniji i primenjiviji”, kaže on za K2.0. Štaviše, Šoši otkriva da strategija, uprkos odobrenju, nije bila sprovedena u radnom planu Ministarstva kulture, omladine i sporta (MKOS) za 2017.\nReagujući na ove primedbe, Vjolca Aljiu, šefica Odeljenja za kulturno nasleđe u MKOS-u, kaže za K2.0 da ministarstvo i dalje finalizuje radni plan koji će obuhvatiti aktivnosti iz strategije. Štaviše, ova strategija je poslata nacionalnim i međunarodnim organizacijama, omogućujući svima, koji to žele, da pomognu u sprovođenju.\nZakonski gledano, malo toga se promenilo od 2015, kulturno nasleđe se i dalje podvodi pod zakon iz 2006, iz vremena privremenih institucija samouprave, pre nego što je Kosovo proglasilo nezavisnost. Dve godine su utrošene u pravljenje nacrta za unapređenje Zakona o kulturnom nasleđu između 2012. i 2014, ali skupština konačne rezultate nije uspela da pretoči u zakon, a zbog šestomesečne političke blokade posle izbora 2014. U tom trenutku je ministarstvo odlučilo da je zakon trebalo dodatno unaprediti, pa je osnovala još jednu radnu grupu koja bi predložila izmene i dopune.\nJedna oblast u kojoj je bilo napretka je Savet Kosova za kulturno nasleđe koji je, konačno, postao funkcionalan 2015, nakon više od tri godine zastoja koji je, umnogočemu, izazvan zbog neuspeha Skupštine Kosova da odobri imena članova odbora zbog “zakonske dvosmislenosti”. Sada je oko 20 kulturnih objekata stavljeno na listu za stalnu zaštitu od oko 1.500 opipljivih objekata potencijalnog kulturnog nasleđa.\nMeđutim, Šoši izražava svoje razočaranje zbog postojanja liste za stalnu zaštitu. Uprkos njihovom ažuriranju od stanja “privremene zaštite” do sadašnje trajne zaštite po zakonu, objekti imaju malo koje dodatne koristi osim ako ministarstvo samo ne ponudi neku prednost. “Čak i kada kulturna blaga tamo dospu, šta onda?” pita Šoši. “Ništa se ne dešava, ti objekti ne dobijaju ni veću pažnju, ni veća sredstva.”\nRačuni za popravku\nIstraga koju je sprovela KNG došla je do nalaza da je oko 140 zgrada pred potpunim uništenjem, te je gotovo isti broj zgrada u vrlo lošem stanju. Reagujući na ovu tvrdnju, Aljiu je rekla da su institucije koje rade pod MKOS-om izašle na teren i videle u kakvom su stanju objekti kulturnog nasleđa, te da su napravljeni konkretni planovi za intervencije.\nBudžet za hitne intervencije će u ovoj godini biti 200.000 evra. Aljiu ističe da zna da to nije dovoljno. “Mi se stalno suočavamo sa prioritetima iznad prioriteta, za koje ministarstvu fale sredstva”, kaže ona za K2.0. Ali na kraju, Aljiu kaže da je odgovornost institucija u ministarstvu da procene hitne intervencije.\nVjolca Aljiu, šefica Odeljenja za kulturno nasleđe u Ministarstvu kulture, omladine i sporta opisuje situaciju u svom odeljenju kao onu u kojoj se postavljaju “prioriteti iznad prioriteta”. Fotografija: Majljinda Hodža / K2.0.\nU međuvremenu, Šoši tvrdi da budžet postoji, ali kako bi se spasile zgrade koje su u opasnosti, “budžet mora da bude prilagođen potrebama terena”. Šoši smatra da su fondovi često prioritetizovani za veće, obimnije projekte, dok je za najugroženije objekte manje sredstava nego potrebno.\nBudžet za Odeljenje za kulturno nasleđe u ministarstvu biće 5 miliona evra za 2017, od čega je 3 miliona namenjeno projektima za kapitalne investicije, kao što je Tvrđava Novo Brdo, park Ulpijane i Tvrđava Prizrena. Ove godine će biti većeg fokusa na jedno novo arhitektonsko područje, gde se nalaze ostaci rezidencije i statua u Drsniku, u Opštini Klina.\nSprečavanje namernog nanošenja štete\nDruga velika briga je sprečavanje namernog uništavanja objekata kulturnog nasleđa. “Prošle godine su se dogodila namerna uništavanja”, Šoši kaže za K2.0. “Takve radnje bi bile sprečene kada bi funkcionisao Inspektorat za kulturno nasleđe.” Zakon o kulturnom nasleđu iz 2006. je podrazumevao osnivanje takve institucije u istoj godini.\nIako 10 godina kasnije nego inicijalno predviđeno, izvršna odluka za formiranje te institucije je potpisana prošle godine od strane ministra kulture Kujtima Šalje. Ministarstvo finansija je do sada odugovlačilo uspostavljanje te institucije, jer u tom ministarstvu tvrde da za nju nema budžeta.\n“To je tehnički aspekt, ali i dalje vrlo važan, to je stvar budžeta i konsultujemo se sa Ministarstvom finansija da sagledamo sve mogućnosti”, kaže Aljiu. Očekuje se da će Inspektorat imati tri inspektora, jednog glavnog inspektora i administrativnog asistenta.\nHajrula Čeku, iz nevladine organizacije aktivnoga građanstva Ec ma ndriše, veruje da je ova institucija mogla daleko efikasnije da se osnuje sa više političke hrabrosti i volje MKOS-a. “Čini se da postoje snažne poslovne grupe koje su zainteresovane za rušenje i izgradnju novih poslovnih prostora”, tvrdi Čeku, “ali ima i vlasnika stanova koji žele da sruše svoje stare kuće”.\nBez obzira na funkcionalnost inspektorata, ministarstvo je kritikovano da je sporo reagovalo, ili da nikako ne reaguje kada se objekti kulturnog nasleđa ruše ili uništavaju.\nAljiu kaže da, iako je možda tačno da oni ne obelodanjuju svoje reakcije javnosti, ona “se ne bi saglasila s time da nije bilo reakcije, jer mi preduzimamo mere u skladu sa drugim institucijama za zaštitu kulturnog nasleđa”. Međutim, ona je dodala da će razmatrati informisanje javnosti o svojim stavovima i radnjama u vezi sa ovim pitanjima.\nDruga mera za zaštitu kulturnog nasleđa jeste da se počne sa kažnjavanjem onih koji namerno demoliraju ove zgrade. Sankcije predviđene u zakonu iz 2006. za kulturno nasleđe variraju od novčanih kazni do zatvorske kazne.\nJoš jedna zanemarena oblast je nematerijalna kulturna baština, ili kako je prevedena na albanski — “duhovna kulturna baština”. Kosovo je u svojoj istoriji imalo mnogo usmenih tradicija i izraza, ali i dalje ima raznoliku nematerijalnu kulturnu baštinu da ponudi svetu, kao što su stare pesme i uspavanke, tradicionalne zanate, muzičke instrumente, obrede, usmeno prenošeno znanje, uključujući priče i anegdote, vrstu plesa “Valle” i novije pevače kao što su Nedžmije Pagaruša, kao i raznolikost u jezicima, proslave, društvene prakse i umetnosti koje se izvode pred publikom.\nAljiu tvrdi da je duhovna baština ove godine prioritet, te da će jedan od najvećih projekata ministarstva biti “registrovanje i dokumentacija duhovne baštine”. Ona opisuje duhovnu baštinu kao najvažniju, osetljivu kategoriju sa mnogo potencijala i dosta rada koji predstoji.\n“Dosta rada koji predstoji” je procena koju dele oni koji rade na terenu. Inicijativa za usmenu istoriju Kosova (KOHI) je projekat uspostavljen od strane grupe aktivista, istraživača i studenata s ciljem snimanja životnih priča koje se prepliću sa kosovskom i svetskom istorijom. KOHI je obavestio K2.0 da je u bivšim jugoslovenskim vremenima, u ranim danima Univerziteta u Prištini, Kosovo imalo generaciju akademika koji su skupljali folklor, poeziju, narodne priče i pesme “kreshnik” koje su do tada samo postojale u usmenoj formi, prenoseći se sa generacije na generaciju.\nAlbanološka institucija Prištine je ovu tradiciju prikupljanja usmene baštine nastavila, ali to rade i drugi nezavisni istraživači. Eremire Krasnići iz KOHI-ja kaže da Univerzitet u Prištini sada čini tek malo da bi finansijski podstakao svoje osoblje da se angažuje u oblasti istraživanja duhovne baštine, pa se čak i Albanološka institucija Prištine žalila da je njihov budžet od Ministarstva prosvete nedovoljan, zbog čega je bilo manje naučnog pristupa u njihovom istraživanju.\nNastupanje opštinskih organa\nU borbi da se nešto prelepo ostavi budućim generacijama, odgovornost za to pada na mnoge aktere, uključujući, ponajviše, lokalne vlasti. Iako su neke opštine napravile nacrt planova za kulturnu baštinu, većina opština nema takve planove, niti bilo kakvu komunikaciju sa MKOS-om.\nŠoši tvrdi da bi obuhvatanje opština trebalo da se desi na srednjeročnom planu. Svaka opština bi trebalo da ima urbanistički prostorni plan, gde bi se obuhvatila kulturna baština, kaže Šoši: “Oni bi trebalo da osiguraju da se ništa ne gradi oko kulturnog nasleđa, a ne samo da ona nastave da postoje”.\nSalji Šoši, šef kosovske kancelarije Kulturno nasleđe bez granica, tvrdi da kultura ne bi trebalo da bude teret. Fotografija: Majljinda Keljmendi / K2.0.\nŠoši savetuje da bi, kasnije, Ministarstvo ekologije i prostornog planiranja trebalo da napravi opšti plan koji obuhvata objekte kulture. “Kultura ne bi trebalo da bude teret”, tvrdi on. “Već nešto što okuplja turiste, otvara radna mesta i rešava mnoge ekonomske probleme koje imamo.”\nAljiu bi htela da oni dobiju pomoć spolja kako bi se smanjio pritisak na budžet njenog odeljenja. “Nažalost, moram da kažem da je MKOS i dalje najveći finansijer aktivnosti za kulturnu baštinu”, objašnjava ona. Prema njenim rečima, samo su opštine Vučitrn, Đakovica, Kosovo Polje i Prizren pokazali volju da učestvuju u delimičnom finansiranju nekih aktivnosti u vezi sa kulturnom baštinom.\nOstale institucije koje se bave kulturnim nasleđem i opštine su ponudile tek malu finansijsku podršku aktivnostima posvećenim kulturnoj baštini, pa je tako budžet ministarstva preopterećen, zbog čega je ono neuspešno u mnogim oblastima.\n“Ako je tvrđava Prizrena prioritet za MKOS, ona ne može biti samo prioritet za finansiranje”, tvrdi Aljiu. “Tvrđava Prizren se nalazi u gradu Prizrenu i, naravno, Opština bi trebalo da ima neku odgovornost u smislu promocije, zaštite i drugih mera koje mogu da se preduzmu.”\nŠoši tvrdi da, ako susedi Kosova mogu da generišu prihode od kulturnog nasleđa, onda i ono može. “Mogli bismo da počnemo da koristimo [mesta kulturne baštine] za turizam, da napravimo obrade, informacije, vodiče i rekreativne prostore”, sugeriše on. “Umesto da idu u Albi, mogli bismo da pošaljemo svoju decu u Ulpijanu, gde bi mogla da se igraju, gde ima restorana, kafe.”\nDugoročni plan bi bio da mesta kosovske kulturne baštine postanu samodovoljna. “Ona bi ušla u naš svakodnevni život”, kaže Šoši. “Sada niko ne kupuje kulturu, jer kultura nema svoje proizvode.”\nDo dana današnjeg, uz izuzetak nekih srpskih kulturnih pravoslavnih lokacija, tek mali broj kosovskih kulturnih lokacija može da generiše prihode da bi bio samoodrživ. Šoši smatra da se tako pokreće niz pitanja: Kako se budžet raspodeljuje? Kako radi ministarstvo? Da li su njegove institucije spremne da obavljaju taj posao? Da li ono ima radni plan? Da li je neko procenio taj plan? Ako se na ova pitanja može odgovoriti transparentnošću i stručnošću, kako kaže, onda bi Kosovo u budućnosti moglo da učini da sve njegove lokacije kulturne baštine postanu samodovoljne.K


IBU: Centar za društvena istraživanja novi član Evropskog instituta za pravo – STUDOMAT.ba\nIBU: Centar za društvena istraživanja…\nIBU: Centar za društvena istraživanja novi član Evropskog instituta za pravo\nDruga ustanova iz Bosne i Hercegovine prihvaćena u članstvo organizacije elitnih pravnih institucija u Evropi.\nEvropski institut za pravo (European Law Institute – ELI) sa sjedištem u Beču prihvatio je za novog član Centar za društvena istraživanja Internacionalnog Burč univerziteta u Sarajevu. Nakon Pravnog fakulteta Univerziteta u Sarajevu, Centar je druga institucija iz naše zemlje koja je prihvaćena za člana ove prestižne institucije.\nPredsjednik Instututa Diana Wallis je izrazila veliko zadovoljstvo priključivanjem Centra za društvena istraživanja, koji će doprinijeti radu instituta, ne samo učešćem na novim projektima, nego i rezultirati razvojem pravnih nauka u Bosni i Hercegovini, te kroz zajedničku organizaciju konferencija, seminara i drugih skupova uticati na približavanje ove zemlje Evropskoj uniji.\nInače, bez obzira na svoje kratko postojanje Centar za društvena istraživanja je organizovao 9 konferencija, 5 seminara i stručnih okupljanja u saradnji sa pravnim fakultetima državnih univerziteta iz cijele Bosne i Hercegovine. Njihov rad također su podržali Federalno ministarstvo obrazovanja, Max Planck Institut iz Njemačke, Advokatska komora FBiH, kao i druge domaće i strane institucije. Izdali su i 2 broja časopisa Društveni ogledi, a treće izdanje je u pripremi.\nPravni fakultet Univerziteta u Tuzli je na nedavno održanoj svečanoj akademiji povodom desetogodišnjice svog postojanja uručio zahvalnicu ovom Centru za saradnju i doprinos u radu, što govori o ozbiljnosti rada u ovome centru.\nEuropski institut za pravo je samostalna neprofitna organizacija osnovana s ciljem pokretanja, vođenja i olakšavanja istraživanja, davanja preporuka i pružanja praktičnih smjernica u području evropskog pravnog razvoja. Nadovezujući se na bogatstvo različitih pravnih tradicija, njegova misija je potraga za boljim zakonima u Evropi i jačanje evropske pravnih integracija. ELI nastoji doprinijeti oblikovanju snažne europske pravne zajednice, integrirajući postignuća različitih pravnih kultura, potvrđujući vrijednost komparativnog znanja i ostvarenjem pan-evropske perspektive.\nStoga, rad instituta i obuhvata sve grane prava: materijalno i proceduralno, privatno i javno.


Tramp nije ludak, nego stvarno lice Amerike - 07.03.2016, Sputnik Srbija\nTramp nije ludak, nego stvarno lice Amerike\nAmerički analitičari jedinstveni su u mišljenju da kandidat za predsednika SAD, milijarder Donald Tramp, odstupa od norme, da je protivan moralu i idejama koje... 07.03.2016, Sputnik Srbija\nanalize i mišljenja, komentari i analitika, barak obama, donald tramp, republikanska stranka sad\n20:26 07.03.2016 (Osveženo: 21:05 07.03.2016)\n© AP Photo / Nati HarnikDonald Tramp\nAmerički analitičari jedinstveni su u mišljenju da kandidat za predsednika SAD, milijarder Donald Tramp, odstupa od norme, da je protivan moralu i idejama koje asociraju ne samo na Belu kuću nego i na same Sjedinjene Američke Države. Ipak, oni su u velikoj zabludi, smatra Džon Vajt, politički analitičar Indipendenta, Hafington posta i drugih listova.\nAmerički predsednički kandidati — šta čeka Rusiju\n7 Mart 2016, 10:58\n„Istinu govoreći, Tramp ne predstavlja ideju nego realnost Amerike, ružnu stvarnost zemlje i društva s kojeg su zbačene maske“, piše novinar.\nPrema mišljenju Vajta, situacija u Sjedinjenim Američkim Državama počela je da se menja kada je na dužnost predsednika prvi put stupio Barak Obama.\nAmerici su „očajnički bili potrebni nada, nadahnuće i izdizanje iz bare cinizma i bezdušnog ignorisanja ljudskih prava unutar zemlje i izvan njenih granica“, piše autor.\nS ovim zadatkom posle osmogodišnjeg mandata Džordža Buša Mlađeg, na najbolji način je mogao da izađe na kraj nepoznati tamnoputi senator iz Čikaga Barak Obama.\n6 Mart 2016, 08:08\n„Nemoguće je negirati da su mnogi razočarani u Obamu sedam godina kasnije“, piše analitičar.\nPrema istoj logici, nastavlja on, 2016. godine na spisku kandidata za američkog predsednika pojavljuje se Tramp koji najmanje odgovara američkom establišmentu.\nOn je, međutim, „kolege iz Republikanske partije oduvao kao balone“, piše Vajt.\nPrema mišljenju većine Amerikanaca, Tramp ne može da učini ništa loše, smatra Vajt.\n„On je nemilosrdan, surov prema svojim protivnicima, žedan uspeha i slave i spreman da učini sve što treba da bi pobedio. Tramp nije nikakvo odstupanje od norme, nego idealno oličenje američkog sna“, zaključuje autor.


Poljoprivrednici iz Srbije, nezadovoljni novim načinom subvencionisanja proizvodnje po kilogramu predate robe, nastaviće 25. aprila proteste, saopštio je danas član Organizacionog odbora protesta poljoprivrednika Miroslav Ivković.\nOn je agenciji Beta rekao da peotesta neće biti samo ako Vlada Srbije i Ministarstvo poljoprivrede u međuvremenu ispune zahteve poljoprivrednika koji su im predati pre nekoliko nedelja.\nPoljoprivrednici zahtevaju da se vrati stari način subvencionisanja proizvodnje od 14.000 dinara po hektaru, produži rok za podelu bonova za dizel gorivo do 1. jula i primeni usvojena Strategije ruralnog razvoja do 2013. godine, jer je ona uslov za korišćenje sredstva iz IPA fondova EU.\n“Ako se to ne desi, mi ćemo u sredu u 9.00 sati na preko 80 mesta u Vojvodni početi proteste. To će nažalost ometati građane u svakodnevnim obavezama, ali ćemo se truditi da toga bude što manje”, rekao je Ivković i dodao da će ovog puta protesti biti organizovani i u centralnoj Srbiji.


Albanac bez povoda napao Srbina kod Vučitrna - 26.04.2021, Sputnik Srbija\nAlbanac bez povoda napao Srbina kod Vučitrna\nU selu Gojbulja, u opštini Vučitrn, danas je Albanac iz porodice Ademi bez ikakvog povoda fizički napao meštanina Lazara Đorđevića, nakon čega je priveden... 26.04.2021, Sputnik Srbija\n17:56 26.04.2021 (Osveženo: 14:53 30.08.2021)\nCC BY-SA 2.0 / AntMan3001 / Tuča - ilustracija\nCC BY-SA 2.0 / AntMan3001 /\nU selu Gojbulja, u opštini Vučitrn, danas je Albanac iz porodice Ademi bez ikakvog povoda fizički napao meštanina Lazara Đorđevića, nakon čega je priveden, saopštila je Kancelarija za Kosovo i Metohiju Vlade Srbije.\nLazar je sa suprugom i dvoje male dece koja još nisu ni pošla u školu fizički napadnut dok je obrađivao porodičnu njivu.\nVeće posledice sprečili su meštani koji su pritrčali porodici Đorđević u pomoć i nekako uspeli da odbrane Lazara, navodi se u saopštenju.\nDve nedelje pre napada, porodica Đorđević prijavila je policiji Ademija jer im je posekao zasade voća.\nIzostala je sankcija, ali je Ademi danas napao Lazara pred decom i ženom, zbog čega je priveden.\nOvde je bez ikakve sumnje reč o etnički motivisanom incidentu i Kancelarija za Kosovo i Metohiju očekuje da Albanac koji godinama maltretira srpske porodice u Vučitrnu bude najstrože sankcionisan, a da se prijave koje Kosovskoj policiji upućuju meštani srpske nacionalnosti najozbiljnije shvate i pravovremeno procesuiraju, dodaje se u saopštenju, prenosi Tanjug.\n„Politika tolerisanja incidenata, nekažnjivosti i blagih kazni stimulativno deluje na izgrednike, podjednako kao i ekstremističke političke poruke iz Prištine koje sokole ovakve incidente“, poručuju iz Kancelarije.


FIBA dala ultimatum: Ili vize kadetima Kosova do 20.30 sati ili uvodimo sankcije KSBiH - Narod.ba\nKošarka 10. Avgusta 2018.\nAko Kosovo ne dobije vize do 20:30 sati večeras, FIBA uvodi sankcije KSBiH. Odluka Ministarstva vanjskih poslova BiH da ne odobri vize reprezentaciji Kosova, po svemu sudeći izazvat će teške posljedice po košarkaški savez naše države. Kako smo saznali, Međunarodna košarkška federacija (FIBA) dala svojevrsni ultimatum našem savezu – ukoliko reprezentacija Kosova do 20.30 sati […]\nAko Kosovo ne dobije vize do 20:30 sati večeras, FIBA uvodi sankcije KSBiH.\nOdluka Ministarstva vanjskih poslova BiH da ne odobri vize reprezentaciji Kosova, po svemu sudeći izazvat će teške posljedice po košarkaški savez naše države.\nKako smo saznali, Međunarodna košarkška federacija (FIBA) dala svojevrsni ultimatum našem savezu – ukoliko reprezentacija Kosova do 20.30 sati ne dobije vize, našem savezu automatski će biti uvedene sankcije FIBA-e.\nUkoliko se to desi, u pitanju bi moglo doći daljnje funkcioniranje KSBiH, s obzirom na to da je FIBA dosad imala veliku razumijevanje za poteškoće u radu našeg saveza, te mu često pružala materijalnu podršku.\n– Ukoliko rok ne bude ispoštovan, FIBA će se oglasiti i zvanično obavijestiti o sankcijama. Kakve god da budu, jasno je da ćemo pretrpjeti veliku štetu, koja bi mogla ugroziti dalje funkcioniranje KSBiH – rekli su u krovnoj kući košarke u BiH.


25. Apr 2000 19:05 (GMT+01:00)\nAdvokat Boriša Ilić tvrdi da je Jenki otet u Smederevu\nNikolića vraćaju u SRJ?\nBANJALUKA - Ako Dragan Nikolić (42) dokaže da je otet u Jugoslaviji i posle toga predat američkim vojnicima u sastavu Sfora, koji su ga izručili Haškom sudu, onda može da očekuje da će biti pušten na slobodu i vraćen u zemlju na čijoj je teritoriji kidnapovan - ocenjuju u Advokatskoj kancelariji Ilić-Nešković u Doboju, koja je dobila punomoć da ga zastupa pred Međunarodnim sudom u Hagu.\nPortparol Tribunala Landejl: Sfor uhapsio Nikolića\nBEOGRAD - Haški tribunal je u potpunosti upoznat sa pisanjem štampe i u SRJ i u RS koja navodi da je optuženi Nikolić uhapšen na teritoriji SRJ, odnosno u Smederevu, a ne unutar granica BiH. Iako su takve tvrdnje domaćih medija doprle i do nas, jedino što povodom toga mogu da kažem je da Hag nema nikakav komentar niti planira da to ubuduće i uopšte komentariše - izjavio je za "Glas" Džim Landejl, portparol suda u Hagu.\nLandejl je potvrdio da je Tribunal iz srpskih medija, takođe, saznao i da je verziju "Smederevo" svojoj porodici iz pritvora u Ševeningenu ispričao upravo sam Nikolić.\n- U zvaničnim papirima o hapšenju, koji su u Hag stigli zajedno s Nikolićem, stoji da je optuženi slobode lišen na teritoriji BiH i to na području Sever koje je pod kontrolom američkog kontigenta. Sve što znamo o verziji "Smederevo", saznali smo iz izveštaja samih medija u Srbiji. Upravo iz tog razloga, Tribunal nema nameru da postupa na bilo koji drugi način sem u skladu sa zvaničnim saopštenjem Sfora koji je, što se Haga tiče, izvršio i samo hapšenje Nikolića - naglasio je Landejl.\nPred sudom u petak?\nBEOGRAD - Optuženi Dragan Nikolić, poznatiji pod nadimkom Jenki, koji je uhapšen u prošli petak i istog dana prebačen u Hag, trenutno se nalazi u pritvoru suda u Ševeningenu i oseća se dobro. Optuženi je, u skladu s pravilima Tribunala, odmah po dolasku podvrgnut i detaljnom lekarskom pregledu. Što se tiče prvog pojavljivanja pred sudom, Nikolić bi trebalo da bude saslušan već krajem ove nedelje - kaže za "Glas" Džim Landejl, portparol Haškog tribunala.\nPrema njegovim rečima, iako još nije sačinjen precizan raspored saslušanja koja bi trebalo da se održe do kraja ove nedelje, u Hagu veruju da bi Nikolić pred sudom mogao da se pojavi već u četvrtak, ali i da je zbog neophodnih priprema za samo saslušanje mnogo izvesnije da će se to desiti u petak.\n- Nikoliću će tom prilikom biti pročitani navodi koji ga terete i proverena tačnost njegovog identiteta. Sudija će od njega zatražiti da odgovori da li je razumeo optužnicu i da se izjasni da li se smatra krivim ili ne po svim njenim tačkama - zaključio je Landejl.\n- Staro pravničko pravilo kaže da drvo s otrovnim korenima ne daje zdrave plodove. To znači da se na osnovu nepravne, nezakonite radnje, ne mogu uspostavljati pravno valjane radnje, odnosno da se na osnovnu nezakonitih radnji ne može uspostavljati pravni poredak. Po svemu što do sada znamo, Nikolić je otet u Smederevu, odakle je prebačen u RS - kaže za "Glas" advokat Boriša Ilić.\nIlić, kojem je Nikolićeva porodica dala punomoć da zastupa Dragana pred Haškim sudom, napominje da je od njegove majke i sestre čuo da je on 21. aprila, odmah iza ponoći, otet u Smederevu u kojem je boravio poslednje dve i po godine i lečio se od oboljenja kičme.\n"Glas" je, podsetimo, objavio osnovne detalje o Nikolićevoj otmici iz dvorišnog kućerka u smederevskoj Ulici Joakima Vujića 19.\n- Očekujem da mi se Nikolić javi i tada ću znati više detalja o načinu na koji je odveden iz Smedereva, kuda je i čime transportovan i kako je iz Srbije prebačen u RS. Nikolić je, najverovatnije, čamcem prevezen preko Drine, posle čega su ga otmičari predali grupi civila, koja ga je isporučila američkim vojnicima u sastavu Sfora - dodaje Boriša Ilić.\nAdvokat Goran Nešković, Ilićev partner, podseća da je 29. septembra 1998. godine na Zlatiboru otet bivši načelnik stanice Javne bezbednosti u Šamcu Stevo Todorović.\nOtmičari su Todorovića do Drine vozili "mercedesom", a preko reke su ga prebacili gumenim čamcem i onda ga predali američkoj jedinici Sfora. On je, kao i Nikolić, transportovan u Tuzlu, a zatim u Hag.\n- Todorović je izjavio da su ga otela četvorica mladića, koji su ga savladali udarcima bejzbol palica. Vožen je automobilom s povezom preko očiju. Tučen je na desnoj obali Drine, pre ukrcavanja u čamac, a snažno je udaren u glavu i po prelasku reke. On tvrdi da su otmičari govorili srpski i da je engleski prvi put čuo kada je doveden do helikoptera američkog kontigenta Sfora - izjavio je za "Glas" Nešković.\nTodoroviću još nije počelo suđenje pred većem Haškog suda, čiji ga tužilac, kao i Nikolića, tereti za ratne zločine počinjene u BiH. Todorovićev advokat Dejan Brašić, napominje Nešković, zahteva da se najpre utvrdi na koji je način njegov klijent dospeo u istražnu ćeliju Haškog suda.\n- Koliko mi je poznato, u Haškom sudu postoji podela povodom ovog pitanja. Deo sudija smatra da optužene, ako se dokaže da su oteti, treba pustiti iz pritvora i vratiti u zemlju iz koje su kidnapovani, a deo je na stanovištu da to nije važno. Koja strana će da prevagne, otvoreno je pitanje - kaže Goran Nešković, koji je do početka 1998. godine bio oficir za vezu RS sa Haškim sudom.


RTCG - Radio Televizija Crne Gore - Nacionalni javni servis :: Fudbal :: Igrači moraju da budu potpuno zdravi da bi se vratili takmičenjima\n05. 04. 2020. 19:01 >> 18:58 0\nIgrači moraju da budu potpuno zdravi da bi se vratili takmičenjima\nTrener fudbalera Sampdorije Klaudio Ranijeri rekao je danas da prije nastavka takmičenja igrači moraju da budu potpuno zdravi i spremni za napore koji ih očekuju poslije duže pauze ali i korona virusa kojim su neki od njih bili zaraženi.\n"Suočeni smo sa nevidljvom bolesti, protiv koje ne znamo kako da se borimo. Pitam se da li smo zaista bili najugroženiji, pomalo anksioznosti je neizbježno. Smirujem se tako što čujem moje igrače i njihove priče. Svi su imali povišenu temperaturu, ali nijesu imali oštećenja disajnih puteva", rekao je Ranijeri za italijanske medije.\nNekolicina fudbalera Sampdorije bili su zaraženi korona virusom prošlog mjeseca, ali su se od tada oporavili. Fudbalsko prvenstvo u Italiji, ali i u većini evropskih zemalja prekinuto je na neodređeno zbog pandemije.\n"Ljudi moraju da ostanu smireni. Vlada će možda reći kada možemo da nastavimo, ali je na ljekarima da odluče. Rečeno je da taj virus može da uzrokuje probleme sa srcem i zbog toga, prije nego što nastavimo sa treninzima, dužnost ljekara je da svaki igrač bude potpuno spreman. To ne bi trebalo da budu uobičajene posjete ljekaru, već pregledi srca. Sa zdravljem se ne treba šaliti", naveo je 67-godišnji trener.\nOn je rekao da fudbaleri nijesu mašine koje možete uključiti i isključiti i da će im biti potrebno vrijeme da se vrate u formu.\n"Odrastao sam sa loptom u nogama, u ovom sportu sam 50 godina. Nikada ne bih odbio utakmicu, ali u ovakvoj situaciji, morate biti ozbiljni. Neću ulaziti u kontroverze, već ću reći ono što mislim da bismo trebali da očekujemo kada ponovo počnemo, a to je da će se oni koji su imali virus osjećati slabo tokom prvih nekoliko treninga", dodao je on.\nBivši trener Rome, Juventusa, Lestera, Čelsija, Intera, Napolija i Atletiko Madrida rekao je da se ne slaže sa predlogom da klubovi iz sjevernog dijela Italije, najviše pogođenog korona virusom, igraju kao domaćini u nekim drugim gradovima.\n"Italija je potopljena kao da smo u ratu. Velike gradske bolnice su na koljenima. Kada će javna mjesta i hoteli ponovo biti bezbjedni? Pričalo se o odigravanju utakmica na neutralnim terenima, izuzimajući neke regione. Ne slažem se sa tim, ili ćemo svi da nastavimo ili neće niko. Igranje bez publike nije fudbal, to je smrt. Ali, ako je to jedini način da ponovo igramo fudbal, prihvatićemo", naveo je slavni italijanski trener.\nMihajloviću i Ranijeriju meč suspenzije\nRanijeri poslao jaja i poklone svojim igračima\nRanijeri odlazi iz Rome na kraju sezone


Nebojša Stefanović prisustvovao je prezentaciji projekta "Dinamičko upravljanje kadrovima i merenje produktivnosti" - alo.rs\nAUTOR: Alo.rs/D.S. DATUM I VREME: 29.09.2020. 11:31\nUspostavljanjem ovoga sistema biće postignuta kvalitetnija organizacija rada i pružanja usluga\nPotpredsednik Vlade Republike Srbije i ministar unutrašnjih poslova dr Nebojša Stefanović prisustvovao je prezentaciji projekta „Dinamičko upravljanje kadrovima i merenje produktivnosti“, koji ima za cilj unapređenje kvaliteta usluga koje Ministarstvo unutrašnjih poslova, pre svega Uprava za upravne poslove, pruža građanima.\n„Jedna od važnih stvari na kojima insistira Ministarstvo unutrašnjih poslova je da rad policijskih službenika i svih onih koji pružaju usluge građanima uvek bude merljiv i da bude takav da građani vide efikasnost“, rekao je Stefanović.\nPrema njegovim rečima, zadatak Ministarstva je da uvidi gde promenom procesa rada može da se postigne ubrzanje, posebno na upravnim poslovima, kroz izdavanje ličnih dokumenata građanima.\n„Hoćemo da taj proces bude što kraći, da građani u najkraćem roku mogu da dođu do svojih dokumenata, ali istovremeno da možemo adekvatno i pravično da nagradimo svakog zaposlenog koji postiže izuzetne rezultate i ima najbolje norme“, istakao je Stefanović.\nPomoćnik ministra i načelnik Sektora za ljudske resurse Katarina Tomašević istakla je da je radna grupa koja se bavi ovim projektom osnovana na inicijativu ministra Stefanovića pre 10 meseci.\nOna se zahvalila ministru što je podržao ovu razvojnu ideju, koja za cilj ima podizanje kvaliteta organizacije rada i usluga koje Ministarstva unutrašnjih poslova pruža građanima.\nImajući u vidu da Uprava za upravne poslove na godišnjem nivou izda oko 4.200.000 dokumenta i isprava, ideja ovog projekta je da se obavi ravnomerna raspodela posla uz planiranje optimalnog broja zaposlenih i kvalitetnije pružanje usluga.\nAplikacija, čija je izrada u toku, dovešće do uspostavljanja parametara koji će obezbediti ravnomernu raspodelu posla, bolje kadrovsko planiranje i uspostavljanje pravičnog modela ocenjivanja i nagrađivanja zaposlenih.\nNa taj način biće omogućeno i preciznije definisanje broja šaltera i zaposlenih u svakoj organizacionoj jedinici u zavisnosti od obima posla i opterećenosti, uzimajući u obzir sve specifičnosti usluga koje se pružaju građanima.\nUspostavljanjem ovoga sistema biće postignuta kvalitetnija organizacija rada i pružanja usluga, što će dovesti do poboljšanja kvaliteta usluga koje Uprava za upravne poslove pruža građanima.\n"ZABORAVITE NA POSAO U DS, IDITE K**VAJTE SE NA PLAVOM MOSTU!" Đilasovac Dejan Petrović prostački izvređao žene zaposlene u toj stranci


Prihodi UIOBiH dvije milijarde i 939 miliona KM - Privredna štampa\nPrihodi od indirektnih poreza u Bosni i Hercegovini u proteklih pet mjeseci ove godine iznosili su dvije milijarde i 939 miliona KM i veći su za 250 miliona KM ili 9,3 posto u odnosu na isti period 2017., potvrđeno je iz Uprave za indirektno oporezivanje (UIO).\nI po osnovu posebne putarine za izgradnju autoputeva (0,10 KM), koja se naplaćivala u mjesecu januaru 2018. godine, Federacija BiH je dobila dodatnih 6,5 miliona KM, Republika Srpska 4,3 miliona KM i Brčko Distrikt BiH 0,2 miliona KM.\n“Na ovom podračunu trenutno se nalazi 97 miliona KM namjenskih sredstava za izgradnju autoputeva i za izgradnju i rekonstrukciju ostalih puteva u BiH. Ovo su sredstva prikupljena u februaru, martu i aprilu, a uskoro će se ovim sredstvima dodati i prihodi prikupljeni u maju 2018. godine, tako da se očekuje iznos veći od 120 miliona KM”, navode iz UIO.\nZa pet mjeseci na račun javnih prihoda RS prikupljena milijarda KM


EU podrška razvoju turizma na Staroj planini: Zelena rešenja i anti-covid mere – Turizmarium\n„Sredstva smo iskoristili za ugradnju solarnih kolektora koji služe za grejanje vode u celom objektu, što će uštedeti potrošnju električne energije i do osamdeset procenata,“ rekla je Hristina Filipović, vlasnica domaćinstva „Vila Bajka“ u Crnom Vrhu.\nSusedno domaćinstvo „Kod Gere“ je takođe prepoznalo dobrobite sunčeve energije. „Sredstva Evropske unije sam upotrebio za sunčane panele koji mi greju vodu i za uvođenje parnog grejanje na pelet. Nemam više potrošnju električne energije kao što je nekad bilo, sada su troškovi manji do šezdeset posto“, rekao je vlasnik domaćinstva Mićun Jelenković.\nHotel Stara planina je osnovan 2012. godine, a ovog januara je zabeležio rekordan broj gostiju. Osim izvrsnih skijališta, hotel se pobrinuo da smanji rizik od širenja COVID pandemije, što je bitno kako bi se posetioci osećali bezbedno. U sprovođenju epidemioloških mera, podršku je pružio projekat „#EUzaTebe – za kulturno nasleđe i turizam“ dodelivši veliku količinu dezinfekcione opreme hotelu. Ovo je, uz sprovođenje preventivnih mera, svrstalo hotel među objekte koji poseduju „Clean&Safe“ sertifikat kojim se označava da su bezbedni za turiste.\n„U toku pandemije smo imali pomoć od države, ali i Evropske unije i GIZ-a koji su pomogli da se faktički ceo hotel dezinfikuje. Sve ovo je doprinelo da u januaru dosegnemo rekordni broj gostiju, a u dolazećim praznicima očekujemo još veći broj poseta,“ rekao je direktor JP Stara planina Goran Karadžić.\nTags: #EUzaTebe – za kulturno nasleđe i turizamanti-covid mereClean&SafeCOVID-19pandemijaprojekatStara planinaturizamzelena rešenja


Belmuz Arhiva - Stranica 2 od 2 - Svrljiške novine\nPočinju prijave za 11. „Belmužijadu“\nOve godine 5, 6 i 7. avgusta biće održana 11-ta kulturno-turistička i privredna manifestacija „Belmužijada“ u Svrljigu. Za takmičenje u pravljenju belmuža možete se prijaviti kod Vlade\nSvečano obeležavanje desete “Belmužijade“\nOpština Svrljig svečano obeležava desetu – jubilarnu privredno-turističku i kulturnu manifestaciju “Belmužijadu“ koja počinje sutra, a završava se koncertom Ace Lukasa u nedelju.Grad je ukrašen,\nU Futogu, mestu nadomak Novog Sada čuvenom po vrsnim proizvođačima kupusa, održana je dobro poznata manifestacija “Kupusijada“. Na petnaestoj “Kupusijadi“, po prvi put ove godine učestvovali\nDrugi po redu „Balkan Cheese Festival“- prodajna izložba autohtonih sireva Balkana, ovog vikenda održan je u „Mikser Hausu“ u Beogradu. Na prodajnoj izložbi učestvovali su\nNastupom grupe „Tropiko Bend“ završena je deveta kulturno-privredna i turistička manifestacija „Belmužijada“ koja je trajala od 1. do 3. avgusta.Majstori u spravljanju belmužaZa tri dana, koliko je trajala\nZa vikend se očekuje više od 60.000 posetilaca\nZa vikend, u danima Belmužijade, očekuje se da više od 60.000 turista poseti Opštinu Svrljig. Tim povodom u Nišu danas je održana promocija ove manifestacije.Tradicionalna\nPrijave za Belmužijadu\nPočetkom avgusta ove godine održaće se osma kulturno turistička i privredna manifestacija „Belmužijada“ u Svrljigu.Osma Belmužijada, kulturno-turistička i privredna manifestacija održava se od 2. do 4.


Za rekonstrukciju i adaptaciju 760.000 KM - Prnjavorski informativni portal\nMinistar zdravlja i socijalne zaštite Republike Srpske Dragan Bogdanić potpisao je danas u Banjaluci ugovore o rekonstrukciji i adaptaciji dijela doma zdravlja u Doboju i tri ambulante porodične medicine iz sastava Doma zdravlja Brod ukupne vrijednosti oko 760.000 KM.\nRiječ je o dva ugovora – jedan potpisan sa firmom “Gradip” iz Prnjavora za adaptaciju i rekonstrukciju dijela Doma zdravlja Doboj u vrijednosti od 594.894 KM, a drugi sa banjalučkom firmom “Univerzal BS” za adaptaciju ambulanti porodične medicine u Liješću, Vinskoj i Gornjim Kolibama u vrijednosti od nešto više od 163.000 KM.\nBogdanić je rekao novinarima nakon potpisivanja, da će ovi ugovori omogućiti nastavak jačanja primarne zdravstvene zaštite i njene jednake dostupnosti svim građanima Srpske.\n“Nadamo se da ćemo to uspješno realizovati i opremiti sve planirane ambulante porodične medicine i time za građane učiniti zdravstvenu zaštitu kvalitetnijom, a zdravstvenim radnicima stvoriti približno iste uslove rada u svim opštinama i gradovima Srpske”, naveo je Bogdanić.\nIzvršni direktor “Gradipa” Milan Bjelić rekao je da je rok realizacije ugovorenog posla 210 dana i da će biti ispoštovani svi rokovi, dodajući da firma već sarađuje sa ovim Ministarstvom na izgradnji Doma zdravlja u Bratuncu.\nAnka Banjac iz “Univerzala BS” navela je da je ugovorom definisan rok izvršenja radova od 180 dana, dodajući da ova firma trenutno radi poslove vezane za ambulante u Omarskoj i Prijedoru.


Udovičić o 2017: Da sve svet priprema u Srbiji\nCilj Ministarstva omladine i sporta za narednu godinu je da svi savezi dobiju svoje nacionalne trening centre, izjavio je resorni ministar Vanja Udovičić navodeći da će tokom 2017. godine biti otvoren vaterpolo trening centar u Vrnjačkoj banji.\n"Krenuli smo sa izgradnjom skijaškog nacionalnog trening centra na Staroj planini, ulazimo u projekat i rukometnog nacionalnog trening centra, želimo da svaki sport dobije svoju bazu i da se naši sportisti pripremaju u Srbiji, da ne idu u inostranstvo, da ne trošimo naše pare negde drugde već da sportisti iz drugih zemalja dolaze u naše centre", naveo je Udovičić za televiziju Pink.\nOn je kao primer naveo atletsku dvoranu u Beogradu u koju svi atletičari iz regiona dolaze na pripreme i šalju poruku kakav je Srbija domaćin i šta može da pruži kao sportska sila.\nUpitan da li će biti izgrađen nacionalni fudbalski stadion, ministar je naveo da je to neophodno i da se o tome ozbiljno razgovara, kao i da je ideja da taj stadion bude u Beogradu.\n"U naredne četiri godine da ćemo morati da uđemo u taj projekat", dodao je.\nUdovičić je najavio i da će biti kupljeni bazeni za vaterpolo nacionalni trening centar, kao i dve atletske staze koje će biti u Chupriji, Nišu ili nekom trećem gradu.\n"Otvaramo na proleće altetski stadion u Novom Pazaru. On je gotov, čekamo prave vremenske prilike, to je samo prva faza izgradnje. U naredne dve godine biće izdvojeno i za hotelski smeštaj, da bude ogroman sportski i rekreativni centar", kazao je.\nMinistar je najavio da će od 3. do 5. marta biti održano Evropsko prvenstvo u atletici, ali i prvenstvo u rvanju u Novom Sadu, kako bi se deca i mladi motivisali da se bave sportom, ali i privukli turisti.\nUpitan kada će biti izabran predsednik Olimpijskog komiteta, ministar je odgovorio da je bitno da budu ispoštovane sve procedure i da Srbija ne dođe u situaciju da je kazni Međunarodni olimpijski komitet.\n"Pričamo o čoveku koji treba da bude na čelu svih olimpijskih saveza, nije bitno ko će to biti, već da se ispoštuju procedure", naveo je.\nUdovičić je poželeo dosadašnjoj selektorki ženske košarkaške reprezentacije Marini Maljković, koja je podnela ostavku, mnogo sreće u daljem radu, navodeći da je siguran da će i ona kao selektor vaterpolo reprezentacije Dejan Savić dobiti epitet najboljeg trenera na svetu.


Armstrong odustaje od borbe po optužbi za doping\nSedmorostruki pobednik “Tur de Fransa” (Tour de France), američki biciklista Lens (Lance) Armstrong, objavio je da odustaje od borbe protiv optužbe za doping koju je protiv njega podigla Američka antidopinška agencija (USADA), koja je potom najavila da će mu oduzeti sve titule i doživotno mu zabraniti učešće na takmičenjima.\n“Svaki čovek u životu dođe do tačke kada mora reći 'Sada je dosta', a za mene je taj trenutak došao sada”, kazao je Armstrong.\nUSADA je u junu optužila Armstronga za sistematsko dopingovanje tokom izuzetne biciklističke karijere u kojoj je, nakon što je preboleo rak, čak sedam puta, između 1999. i 2005. godine osvajao najprestižniju svetsku biciklističku trku Tur de Frans, što nije uspelo nijednom drugom biciklisti.\nArmstrong je odbacio optužbu, tvrdeći da nikada tokom 25 godina profesionalne karijere nije koristio zabranjene supstance.\nNakon njegove objave da odbija dalje da učestvuje u ovom procesu, kojeg je ocenio jednostranim i nepoštenim, portprolka Antidopinške agencije Ani Skiner (Annie Skinner) je izjavila da će USADA oduzeti Armstrongu svih sedam titula pobednika TDF-a i doživotno mu zabraniti da učestvuje na biciklističkim trkama.\nDirektor USADA Trevis Tajgart (Travis Tygart) je istovremeno izdao saopštenje u kojem kaže da je to žalostan dan za sve koji vole sport i sportske junake.


PORED MENE NIKAD NEĆEŠ BITI SAMA: Anastasija Ražnatović emotivnom objavom čestitala Ceci 47. rođendan (VIDEO) : Nadlanu.com\nPORED MENE NIKAD NEĆEŠ BITI SAMA: Anastasija Ražnatović emotivnom objavom čestitala Ceci 47. rođendan (VIDEO)\nObjavljeno 14. jun 2020. / 18:30:36\nPevačica Svetlana Ceca Ražnatović danas proslavlja svoj 47. rođendan, a s obzirom da je pozitivna na Covid-19, provešće ga u kućnoj izolaciji uz sina Veljka kod koga je takođe potvrđen virus.\nNaime, čestitke muzičkoj zvezdi stižu sa svih strana, a jedna od najdražih stigla je od njene ćerke Anastasije.\nAnastasija je preko svog Instagram naloga uputila svojoj mami niz emotivnih objava, a u jednoj od njih joj se zahvalila na svemu što je činila za svoju decu i što su joj njen brat i ona uvek bili na prvom mestu.\nCecina ćerka je napisala:\n- Srećan rođendan, mama! Da si pre svega živa, zdrava i uvek tako pozitivna, nasmejana, topla i srećna! Da pevamo, da se veselimo, volimo i da uvek imamo povod za slavlje! Da svakom godinom budeš sve mlađa i da zauvek izgledamo kao sestre - napisala je Anastasija i nastavila:\n- Ja sam najsrećnija osoba na svetu što te imam! Ti si najbolji čovek koga poznajem! Osoba koju volim najviše na svetu i kojoj ću zauvek držati leđa. Da uvek ostaneš tako velika, graciozna, definicija svega što jedna žena i dama treba da predstavlja.\n- Hvala ti na svemu što si uradila zbog nas i što smo ti uvek bili na prvom mestu pored svih životnih borbi. Rodila si sebi ćerku da te čuva zauvek i uvek, ali uvek drži tvoju stranu. Pored mene nikad nećeš biti sama. Voli te tvoja ćerka zauvek, pa i posle toga - zaključila je Anastasija.\nanastasija ražnatovićceca raznatovicčestitala rođendanemotivnom čestitkompevačicarodjendan\nMOJ MUŽ: Venčali se Luna Đogani i Marko Miljković?! (VIDEO)\nPORODICA NA OKUPU: Emina Jahović i Mustafa Sandal proslavili 12. rođendan sina Jamana…


Za nestanak struje odšteta do 200 eura | Ekonomist\nPrimjena finansijskih kompenzacija u slučajevima neispunjavanja minimuma kvaliteta snabdijevanja električnom energijom utvrđenih Pravilima o minimumu kvaliteta isporuke i snabdijevanja električnom energijom počinje danas, saopšteno je iz Regulatorne agencije za energetiku (RAE).\nZa neispunjavanje minimuma kvaliteta propisanog pravilima predviđena je kompenzacija od 20 eura za kupce koji su priključeni na distributivni sistem – pretežno domaćinstva, odnosno 200 eura za kupce koji su priključeni na prenosni sistem.\nIz RAE su rekli Pobjedi da mehanizam finansijskih kompenzacija predstavlja dodatni stepen zaštite kupaca, koji je ujedno nov za region.\n„RAE je, po uzoru na najbolju praksu u EU, definisala standarde kvaliteta i usvojila Pravila o minimumu kvaliteta isporuke i snabdijevanja električnom energijom i prvo je regulatorno tijelo u regionu koje je aktiviralo ovaj regulatorni mehanizam“, naveli su predstavnici RAE.\nOni su dodali da je Hrvatska najavila početak primjene finansijskih kompenzacija za početak naredne godine.\n„Prema tematskom izvještaju Savjeta evropskih regulatora u oblasti energetike koji se odnosi na države članice EU, Norvešku i Švedsku, dvije trećine ispitanih država primjenjuje finansijske kompenzacije, poput Holandije, Švedske, Velike Britanije i Slovenije“, kazali su iz RAE.\n„Predmet prigovora kupaca mogu biti svi događaji koji nastanu od danas i to u roku od 30 dana od događaja koji je za posljedicu imao eventualno neispunjavanje minimuma kvaliteta“, saopšteno je iz RAE.\nPredmet prigovora može biti neispunjavanje minimuma kvaliteta utvrđenog Pravilima o minimumu kvaliteta isporuke i snabdijevanja električnom energijom, a koje se odnosi na vrijeme u toku kog operator sistema mora otkloniti prekid u napajanju, ali i rokove koje moraju ispoštovati u najavi planiranih prekida, izdavanju saglasnosti za priključenje, (ponovnom) priključenju kupca, dostavljanju odgovora na prijavu o neispravnosti funkcionisanja mjernog uređaja, obilasku objekta kupca, dostavljanju odgovora na prigovor o naponu i otklanjanju odstupanja napona.\nAli i neispunjavanje minimuma kvaliteta koje se odnosi na rokove koje moraju ispuniti snabdjevači, a koji se odnose na dostavljanje odgovora na zahtjev za provjeru obračuna ili mjernih veličina iskazanih na računu, zahtjev za izvršenje finansijske kompenzacije, zahtjev za ponovno priključenje kupca i zahtjev za kontrolu ispravnosti funkcionisanja mjernog mjesta.\n„Nakon donošenja odluke snabdjevača ili RAE kojom se udovoljava zahtjevu stranke, snabdjevač je dužan da izvrši finansijsku kompenzaciju u roku od 30 dana“, naveli su iz RAE.\nIz RAE je saopšteno da pravila unapređuju poziciju kako postojećih tako i budućih kupaca.


Cela Avala kao posle bombi - Smedia\n30.11.2016 | 10:17\nNI pet meseci posle nevremena koje je čupalo stabla iz korena na Avali, oboreno drveće još nije pokupljeno, a sasečena šuma podseća na scene iz filmova strave i užasa. Šteta je procenjena na gotovo 12 miliona dinara, a stradalo je više od četiri hiljade metara drva. Angažovane firme mogle bi da nastave uklanjanje oštećenih stabala u januaru, a sve bi trebalo da bude raščišćeno u maju naredne godine, kažu iz JP "Srbijašume".\nKrajem juna, kad je jak vetar uništio stotine šumskih stabala pored staze koja vodi do Avalskog tornja, gotovo da nije bilo moguće proći ovim putem. Radnici JP "Srbijašume" uklonili su pala stabla i osposobili put, međutim, kako nemaju kapaciteta da uklone sve devastirano drveće,...


Maj 16, 2020 9:48\nU pismu koje je Donald Tramp uputio predsedavajućoj Predstavničkog doma Kongresa Nensi Pelosi Nensi, američki predsednik je napisao da je od vitalnog značaja da ima potpuno poverenje u generalnog inspektora.\n"To više nije slučaj sa ovim inspektorom", naveo je Tramp. U pismu se navodi da otkaz stupa na snagu za 30 dana, prenosi Si-En-En.\nNedugo nakon što je najavljeno otpuštanje Linika, predsednik Odbora za spoljne poslove Predstavničkog doma Eliot Engel rekao je da je Linik započeo istragu protiv državnog sekretara Majka Pompea.\n"Saznao sam da je Kancelarija generalnog inspektora otvorila istragu protiv sekretara Pompea", saopštio je Engel u izjavi kojom je osudio otpuštanje Linika. Engel, međutim, nije dao nikakve dalje detalje o obimu istrage ili o tome kako je saznao za nju.\nViši zvaničnik Stejt departmenta potvrdio je da je Pompeo dao preporuku da se Liniku uruči otkaz, ali nije naveo razloge za otpuštanje.\nNa zahteve za komentar iz kancelarije Generalnog inspektora i Stejt departmenta u vezi sa istragom koju je Engel otkrio nije odgovoreno. Engelova kancelarija odbila je da pruži dodatne detalje o njegovoj izjavi u vezi sa istragom.\nSi-En-En ističe da Engelovi navodi o istrazi protiv Pompea koje je pokrenuo Linik pokazuju ozbiljnost iznenađujućeg poteza koji se može dovesti u vezu sa otpuštanjem sada bivšeg generalnog inspektora obaveštajnih službi Majkla Atkinsona koji je otpušten prošlog meseca.\nOtpuštanje dolazi u trenutku kada Tramp pokazuje neprijateljsko raspoloženje prema nadzornim telima i zvaničnicima koji su u administraciji još od vremena Baraka Obame, a koji su, kako veruje, deo "duboke države" povezane sa bivšim predsednikom, prenosi Si-En-En.\nTramp otpustio generalnog inspektora Stejt departmenta 33\nPucnjava u Teksasu, ranjeno pet osoba 29\nGuverner Kalifornije zatvara plaže i parkove 34\nPucnjava u Vašingtonu, meta kubanska ambasada 20


Igračke, nameštaj i IT oprema u vrtićima širom Srbije - EU u Srbiji\nIgračke, nameštaj i IT oprema u vrtićima širom Srbije\nVrtiću „Bubamara“ u Zemun polju isporučene su igračke, nameštaj i IT oprema u okviru podrške Evropske unije reformi predškolskog vaspitanja i obrazovanja. Donaciju su svečano uručili šef Delegacije EU u Srbiji, ambasador Sem Fabrici, ministar prosvete, nauke i tehnološkog razvoja Mladen Šarčević i ministarka za evropske integracije Jadranka Joksimović.\nIgračke, nameštaj i IT oprema, za 56 predškolskih ustanova u 55 gradova u Srbiji u vrednosti od miliona evra, deo je pomoći EU unapređenju predškolstva u Srbiji u skladu sa novim programima predškolskog vaspitanja i obrazovanja.\n„Zajedno sa ministarstima prosvete i evropskih integracija pokrenuli smo ovaj projekat kako bismo deci i njihovim porodicama, kao i vaspitačima koji rade u ovim ustanovama pružili neophodne alate za rad. Naša pomoć je vrlo konkretna, mi smo kroz ovaj projekat obezbedili igračke, nameštaj i IT opremu kako bismo osnažili decu i pružili im najbolje moguće alate za njihov razvoj. Ovim projektom posebno smo se fokusirali na vrtiće gde imamo manjinske grupe ili decu iz ugroženih sredina, tako da pokušavamo da prenesemo principe dobrog upravljanje svuda u državi“, izjavio je ambasador Sem Fabrici, šef EU Delegacije u Srbiji.\nU razgovoru sa vaspitačima i zaposlenima u vrtiću ocenjeno je da je donacija EU značajna za sve predškolske ustanove u Srbiji i da će doprineti daljem unapređenju predškolskog vaspitanja i obrazovanja.\n„Cilj je da povećamo obuhvat dece, kao i da model programa bude prilagođen uzrastu dece. Zbog toga je potrebno da ambijent bude nešto što inspiriše, da didaktička sredstva, igračke i sve drugo čine prijatan prostor koji razvija maštu. Upravo „Godine uzleta“ su jedan od najboljih programa za predškolski uzrast, kazao je ministar i dodao sa su osim opremanja vrtića predviđene i obuke za vaspitače.“,izjavio je Mladen Šarčević, ministar prosvete, nauke i tehnološkog razvoja.\n„Cilj jeste bio da zapravo podstaknemo rani razvoj i da u tom ranom uzrastu pripremimo našu decu na nova znanja, nove veštine, nove načine učenja koje će ih već u osnovnoj školi sa reformom obrazovanja sačekati. Ovo su konkretni projekti gde mi kao zemlja kandidat koja pregovara članstvo u Evropskoj uniji imamo pravo na fondove, to je oko 200 miliona evra godišnje za razne projekte. Bez dece sve ovo što radimo nema smisla, tako da mislim da je zaista ovo jedan od najboljih projekata koje smo poslednjih godina sproveli sredstvima Evropske unije“, izjavila je Jadranka Joksimović, ministar za evropske integracije.\nPored opreme koju je dobilo 50 predškolskih ustanova iz najsiromašnijih opština u Srbiji, realizuje se i EU projekat „Podrška reformi sistema predškolskog vaspitanja i obrazovanja u Srbiji“. Oko 1.500 vaspitača i stručnih saradnika iz ovih opština obučava se da razvija profesionalne kompetencije za kvalitetno inkluzivno predškolsko vaspitanje i obrazovanje.\nPet opština koje su dobile opremu postaće centri klastera za širenje Novih osnova programa predškolskog vaspitanja i obrazovanja (Novi Sad, Zemun, Loznica, Pirot i Čačak). Cilj Novih osnova programa je celovit razvoj i dobrobit deteta kroz integrisani pristup učenju, povezivanje igre i drugih aktivnosti, kao i izgradnja smislenih odnosa sa vršnjacima i odraslima u prostoru koji je inspirativan.\nPredškolsku ustanovu „Sima Milošević“ u Zemunu, čiji je vrtić „Bubamara“ sastavni deo, pohađa 5.155 dece uzrasta od 1 godine do polaska u školu. Oni su raspoređeni u 256 grupa u okviru 33 objekta.


Daniel Server: Greše oni koji misle da je predajom Slobodana Miloševića zatvorena knjiga\nPovodom najave da će ministri iz SPO-a zatražiti neku vrstu sankcije prema ministru za kapitalna ulaganja Velimiru Iliću zbog ponašanja prema novinaru B92 razgovarali smo sa uglednim američkim balkanologom Danijelom Serverom:\nDirektor Balkanske inicijative u američkom Institutu za mir smatra da slučaj ministra Ilića i novinara B92 treba postaviti u širi kontekst:\nServer: To prevazilazi običan incidenta. Mislim da se u stvari radi o budućnosti Srbije i načinu sa kojim rešava ostatke kriminalnih aktivnostis iz prošlosti, jer incident nije izbio iz vedra neba već zbog Marka Miloševića i pitanja optužnice koja je bila podignuta protiv njega. Stoga smatram da nije reč o nekoliko očigledno nepristojnih i neprihvatljivih komentara koje je jedan ministar uputio novinaru, već o tome kako se Srbija odnosi prema neprihvatljivim događajima u prošlosti. Očigledno postoje ljudi kojima se ne sviđa što B92 nastoji da na otvoren i iskren način osvetli kriminalne aktivnosti i što se zalaže da odgovorni budu privedeni pravdi. Rekao bih da prilično veliki broj članova sadašnje vlade Srbije ne želi takvo novinarstvo.\nGlas Amerke: Po rečima našeg sagovornika, B92 je odigrao veoma pozitivnu ulogu u iztraživanju negativnih pojava u Srbiji iz perioda pre Miloševićevog odlaska sa vlasti. “Greše oni koji misle da je predajom Miloševića zatvorena knjiga o prestupima tokom njegove vladavine”, kaže Server. Na pitanje da li očekuje da, poput predsednika Tadića, i premijer Vojislav Koštunica osudi ponašanje ministra Ilića, naš sagovornik je rekao:\nServer: Naravno da bi bilo dobro da premijer Koštunica, makar i sa zakašnjenjem, osudi ispad. Međutim, još je važnije da ukoliko to bude učinio, jasno predoči da je određena vrsta ponašanja prema novinarima jednostavno neprihvatljivo i sasvim nedostojno člana vlade. Mislim da bi takva poruka bila još jasnija kada bi odgovorni ministar bio smenjen.”\nGlas Amerike: Najnoviji incident neće da zastraši novinare u Srbiji, smatra Danijel Server:\nServer: Poznajem dovoljan broj hrabrih novinara u Srbiji koji će na ovo reagovati tako što će se još više zalagati za otkrivanje istine. Rekao bih, čak, da razlog više da se funkcioneri uzdrže od ispada to što bi time samo postali još veća meta novinarskog istraživanja. U slobodnom društvu prava uloga medija jeste u tome da rasvetljava zastranjivanja.


ITALIJA IPAK NA MUNDIJALU? Makedonci ih vratili na "fabrička podešavanja", ali se sada pojavila opcija da zaigraju u Kataru - zbog Irana - Sportal\nSt. K. - Vest objavljena: 09:47 - 31.03.2022\nSvi su bili, blago rečeno, iznenađeni činjenicom da je aktuelni šampion Evrope Italija doživela novu blamažu u kvalifikacijama za Svetsko prvenstvo, jer se "azuri" po drugi put uzastopno nisu plasirali na Mundijal.\nSada su se pojavile informacije da bi preko "zelenog stola" ipak Italija mogla da se pojavi u Kataru sa najboljim svetskim timovima.\nKako je objavio tamošnji "Mediaset" FIFA bi mogla da kazni Fudbalski savez Irana koji se jeste plasirao na SP, ali u poslednjem meču kvalifikacija protiv Libana u Mašdadu nije dozvolio prisustvo ženama. Na društvenim mrežama mogli su se videti snimci kako policija čak suzavcem rasteruje žene sa uredno kupljenim ulaznicama za utakmicu svog nacionalnog tima.\nČlan FS Irana Mehrdad Serdaši je na Tviteru objavio da su zabrinjavajuće vesti iz FIFA, koja oštro sankcioniše nedostatak polne tolerancije i ravnopravnosti, a pogotovo takve postupke policije.\nZbog toga bi, nadaju se Italijani putem "Mediaseta", kazna čak mogla da bude izbacivanje sa Svetskog prvenstva, iako su za to realno šanse vrlo male.\nUkoliko bi se to zaista desilo, na Mundijalu bi učestvovala prva sledeća reprezentacija po FIFA rangu, a to je upravo Italija.\nTu, dakle, leži poslednja nada Italijana da bi ipak mogli da učestvuju u Kataru, ali su i sami svesni da se to graniči sa "naučnom fantastikom".\n- Takva drastična kazna je malo verovatna i graniči sa naučnom fantastikom. Ne možemo da očekujemo da će Iranci biti izbačeni sa SP-a, ali to je poslednja šansa Italiji da ipak vidi Svetsko prvenstvo", piše "Mediaset", preneo je "B92".\nVIDEO Bivša devojka Kristijana Ronalda šokirala svet slikama bez odeće\nBivša devojka Kristijana Ronalda šokirala svet slikama bez odeće\nSvetski fudbal Fudbalska reprezentacija Italije Kvalifikacije za Svetsko prvenstvo u Kataru 2022. Svetsko prvenstvo Katar


Povećan budžet grada Banjaluka, slijede novi veliki radovi | BL Portal\nGrad Banjaluka utvrdio je prijedlog rebalansa gradskog budžeta na iznos od 155 miliona KM, što je za oko 20 miliona više u odnosu na dosadašnji budžet.\nZahvaljujući domaćinskom poslovanju i suficitu u gradskoj kasi, iz rebalansa će biti finansirani novi veliki javni radovi, uključujući gradnju vodovodne i kanalizacione mreže u selima i prigrađu, novog mosta u Srpskim toplicama i obnovu škola.\nPrema današnjoj odluci skupštinskog kolegijuma, o prijedlogu rebalansa odbornici će se izjasniti na idućoj sjednici Skupštine grada, zakazanoj za 15. maj. Sveukupno, obnornici će razmatriti 56 tačaka dnevnog reda, a između ostalog, biće riječi o rebalansu budžeta, raspodjeli suficita iz prethodne godine, namjenskom kreditnom zaduženju za potrebe vodosnabdijevanja i kanalizacije, te o podsticajnim sredstvima u funkciji zapošljavanja.\nGovoreći o prijedlogu rebalansa budžeta, gradonačelnik Igor Radojičić naglasio je da se najveće uvećanje odnosi na sredstva iz prošlogodišnjeg suficita, transfera sa viših nivoa vlasti, te oko osam miliona KM namjenskog kredita Evropske banke za obnovu i razvoj (EBRD) za vodovode na seoskim područjima.\n– Ovim rebalansom obezbjeđujemo sredstva za izgradnju mosta u Toplicama, nastavak obnove „Parkića“ u centru grada, nekoliko saobraćajnica i više manjih projekata. Predviđena je i rekonstrukcija više društvenih domova, prvi na redu je Mišin han, ali i 15 školskih objekata na području grada – naveo je Radojičić i dodao da će i budžet Centra za socijalni rad biti povećan za oko milion maraka.\nRadojičić je naglasio da Grad već dvije godine pregovara sa EBRD o kreditu do 20 miliona KM za potrebe vodosnabdijevanja i kanalizacije, ali da taj posao trenutno ne može biti realizovan zbog zastoja u radu institucija BiH.\n– Kako bi premostili ovaj problem, EBRD je pristala da direktno Banjaluci plasira kredit od četiri miliona evra što je samo dio naših potreba, jer grad trenutno ima potrebu za oko 50 miliona KM investicija u ovim oblastima. Ova sredstva utrošićemo za nastavak projekta „Crno vrelo“ u više pravaca i to prema Bronzanom majdanu, Piskavici, Radosavskoj, Slavićki i Jovićima, zatim za završetak sistema za vodosnabijevanje gornjih dijelova Česme, te nekoliko manjih projekata vodosnabdijevanja u Česmi, Zelenom viru, Kuljanima i Krminama, kao i kanalizacije na području Lauša – zaključio je Radojičić.


Svet upoznaje Srbiju na TV5 Monde - Bizlife.rs\n12:28 Pariz, 03/07/2018\nNa globalnoj TV mreži francuske televizije TV5 Monde, programu za Evropu, biće premijerno emitovana putopisna reportaža o Srbiji u okviru serijala „Embarquement“, saopštila je danas Turistička organizacija Srbije (TOS).\nU sklopu promocije turističke ponude TOS je organizovala početkom maja 2018. godine studijsku posetu francuske televizijske ekipe TV5 Monde uz podršku i u saradnji sa Turističkom organizacijom (TO) Topola Oplenac, Zadužbinom na Oplencu, TO Novi Sad i JP Beogradska tvrdjava.\nU okviru reportaže biće prikazano kulturno istorijsko nasleđe, arhitektura i gastronomija kao i vinski putevi turističkih destinacija.\nTV5 Monde je član Evropske radiodifuzne unije i jedna je od tri najveće globalne televizijske mreže, a emisija „Embarquement“ u okviru koje je urađena reportaža o Srbiji emituje se jednom mesečno i ima veoma visoku gledanost, u proseku 21 milion gledaoca.\n„Očekuje se emitovanje još dve epizode o Srbiji na ovoj veoma značajnoj televizijskoj mreži ‘Clin d’œil sur le Monde – Serbie’ i ‘Le Danube vu de Belgrade'“, navedeno je u saopštenju.\nmediji Srbija TV5 Monde


NOVICA VELIČKOVIĆ: Idemo na pobedu - Sport - Dnevni list Danas\nPočetna » Sport » NOVICA VELIČKOVIĆ: Idemo na pobedu\nNOVICA VELIČKOVIĆ: Idemo na pobedu\nPobedom Bosne nad Širokim Brijegom (87:80) u nedelju uveče završen je ligaški deo takmičenja u Jadranskoj ligi, a već danas se u Zagrebu igra prva utakmica polufinalne serije između Cibone i Partizana. Košarkaši Partizana nemaju mnogo izbora i moraju da idu na pobedu pošto su im za plasman u finale regionalnog takmičenja potrebna dva trijumfa, od kojih uz eventualnu pobedu u Beogradu u četvrtak, bar jedan mora da bude u „Draženovom domu“ u Zagrebu.\nBez obzira na to što Cibona u ovaj duel ulazi sa prednošću domaćeg terena kao drugoplasirani tim u prvoj fazi takmičenja, Partizan po svim ocenama, a i rezultatima (posebno u Evroligi) trenutno igra najkvalitetniju košarku na prostoru bivše Jugoslavije. Beogradski tim ove godine krasi sjajna kolektivna igra, čvrsta odbrana i veliki izbor rešenja u napadu. Ekipu sjajno predvode povratnici Drobnjak, Kamings i Kecman, Tripković igra u sve boljoj formi kako se sezona primiče kraju, u reketima caruju Perović i Peković…Međutim, dobrim epizodnim rolama tokom cele sezone koju je krunisao sjajnom igrom protiv Zadra u subotu, mladi krilni centar Partizana Novica Veličković sve više skreće pažnju na sebe.\n– Idemo u Zagreb gde već odavno nismo odigrali dobru utakmicu. Cibona je jak rival i dobro su popunjeni na svim pozicijama, ali ako u duel uđemo muški i čvrsto, možemo da ih dobijemo. Idemo na pobedu – rekao je Veličković.\nZagrebački tim ove godine igra u promenljivoj formi i nakon dobrog starta usledila je serija loših rezultata, ispadanje iz Evrolige, poraz u polufinalu nacionalnog kupa Hrvatske, nakon čega je trener Dražen Anzulović ponudio ostavku koja kasnije nije prihvaćena. Najbolji igrač ekipe je plejmejker Davor Kus čiji je nastup u večerašnjem meču pod znakom pitanja zbog povrede.\nOsim podrške domaćih navijača koji su već tradicionalno najzainteresovaniji za gostovanja srpskih timova, posebno Partizana, domaći će već po navici imati i „vetar u leđa“ od strane sudija u ligi čija je regularnost već toliko puta ovih godina dovođena u pitanje.